               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.12.2018
            COM(2018) 826 final
            2018/0419(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη σύναψη πρωτοκόλλου μεταξύ της Ευρωπαϊκής Ένωσης, της Δημοκρατίας της Ισλανδίας και του Βασιλείου της Νορβηγίας στη συμφωνία μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ισλανδία ή τη Νορβηγία αναφορικά με την πρόσβαση στο Eurodac για σκοπούς επιβολής του νόμου

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Ο κανονισμός (ΕΕ) αριθ. 603/2013
                  1
                που αναδιατυπώνει τον κανονισμό αριθ. 2725/2000, της 11ης Δεκεμβρίου 2000, σχετικά με τη θέσπιση του «Eurodac» για την αντιπαραβολή δακτυλικών αποτυπωμάτων για την αποτελεσματική εφαρμογή της σύμβασης του Δουβλίνου εκδόθηκε και άρχισε να ισχύει την 19η Ιουλίου 2013. Ο κανονισμός εφαρμόζεται από την 20ή Ιουλίου 2015.

               Ο κανονισμός (ΕΕ) αριθ. 603/2013 επιτρέπει, μεταξύ άλλων, τη χορήγηση πρόσβασης στο Eurodac σε αρχές επιβολής του νόμου με σκοπό την πρόληψη, εξακρίβωση και διερεύνηση τρομοκρατικών εγκλημάτων και άλλων σοβαρών αξιόποινων πράξεων. Σκοπός είναι να επιτρέπεται στις αρχές επιβολής του νόμου να ζητούν την αντιπαραβολή δεδομένων δακτυλικών αποτυπωμάτων με δεδομένα που φυλάσσονται στην κεντρική βάση δεδομένων Eurodac προκειμένου να εξακριβώσουν την ακριβή ταυτότητα ή να λάβουν περαιτέρω πληροφορίες σχετικά με άτομο που είναι ύποπτο για τρομοκρατία ή σοβαρό έγκλημα.

               Στις 19 Ιανουαρίου 2001, συνάφθηκε η συμφωνία μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ισλανδία ή τη Νορβηγία (εφεξής, η συμφωνία της 19ης Ιανουαρίου 2001)
                  2
               .

               Η Ισλανδία και η Νορβηγία εφαρμόζουν τα στοιχεία περί ασύλου του κανονισμού (ΕΕ) αριθ. 603/2013 δυνάμει της συμφωνίας της 19ης Ιανουαρίου 2001. Ωστόσο, η πρόσβαση στο Eurodac για σκοπούς επιβολής του νόμου δεν εμπίπτει στο πεδίο εφαρμογής της εν λόγω συμφωνίας.

               Στη σύσκεψη της 14ης Μαΐου 2014, εκπρόσωποι της Επιτροπής, της Δανίας, της Ελβετίας, του Λιχτενστάιν, της Νορβηγίας και της Ισλανδίας επιβεβαίωσαν το ενδιαφέρον τους για έναρξη διαπραγματεύσεων με την Ευρωπαϊκή Ένωση για την επέκταση των διατάξεων περί επιβολής του νόμου του κανονισμού (ΕΕ) αριθ. 603/2013 στις εν λόγω χώρες μέσω διεθνούς συμφωνίας.

               Στις 14 Δεκεμβρίου 2015, το Συμβούλιο εξουσιοδότησε την Επιτροπή να ξεκινήσει διαπραγματεύσεις για συμφωνία μεταξύ, αφενός, της Ευρωπαϊκής Ένωσης και, αφετέρου, της Ισλανδίας και της Νορβηγίας μεταξύ άλλων, σχετικά με τους όρους συμμετοχής της Ισλανδίας και της Νορβηγίας στη διαδικασία αντιπαραβολής και διαβίβασης δεδομένων για σκοπούς επιβολής του νόμου που προβλέπεται στο κεφάλαιο VI του κανονισμού (ΕΕ) αριθ. 603/2013 σχετικά με τη θέσπιση του «Eurodac» για την αντιπαραβολή δακτυλικών αποτυπωμάτων για την αποτελεσματική εφαρμογή του κανονισμού (ΕΕ) αριθ. 604/2013 για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης διεθνούς προστασίας που υποβάλλεται σε κράτος μέλος από υπήκοο τρίτης χώρας ή από απάτριδα και σχετικά με αιτήσεις της αντιπαραβολής με τα δεδομένα Eurodac που υποβάλλουν οι αρχές επιβολής του νόμου των κρατών μελών και η Ευρωπόλ για σκοπούς επιβολής του νόμου.

               Οι διαπραγματεύσεις ολοκληρώθηκαν και μονογραφήθηκε συμφωνία με τη μορφή πρωτοκόλλου στη συμφωνία της 19ης Ιανουαρίου 2001, διά της οποίας επεκτείνεται η εφαρμογή της συμφωνίας της 19ης Ιανουαρίου 2001 στην επιβολή του νόμου.

               Η επέκταση των διατάξεων περί επιβολής του νόμου του κανονισμού (ΕΕ) αριθ. 603/2013 στην Ισλανδία και τη Νορβηγία θα επιτρέψει στις αρχές επιβολής του νόμου της Ισλανδίας και της Νορβηγίας να ζητούν αντιπαραβολή δεδομένων δακτυλικών αποτυπωμάτων με τα δεδομένα που καταγράφονται από άλλα συμμετέχοντα κράτη και καταχωρίζονται στη βάση δεδομένων Eurodac προκειμένου να εξακριβώσουν την ταυτότητα ή να λάβουν περαιτέρω πληροφορίες σχετικά με άτομο που είναι ύποπτο για σοβαρό έγκλημα ή τρομοκρατία ή σχετικά με θύμα. Από την άλλη πλευρά, η επέκταση θα επιτρέψει στις αρχές επιβολής του νόμου όλων των άλλων συμμετεχόντων κρατών, είτε άλλων κρατών μελών της ΕΕ είτε συνδεδεμένων χωρών, να ζητούν αντιπαραβολή δεδομένων δακτυλικών αποτυπωμάτων με τα δεδομένα που καταγράφονται από την Ισλανδία και τη Νορβηγία και καταχωρίζονται στη βάση δεδομένων Eurodac, για τους ίδιους σκοπούς.

               Στόχος του παρόντος πρωτοκόλλου είναι η θέσπιση νομικά δεσμευτικών δικαιωμάτων και υποχρεώσεων για τη διασφάλιση της αποτελεσματικής συμμετοχής της Ισλανδίας και της Νορβηγίας στα στοιχεία περί επιβολής του νόμου του κανονισμού (ΕΕ) αριθ. 603/2013. Στο πρωτόκολλο καθορίζεται ότι όλα τα συμμετέχοντα κράτη, είτε άλλα κράτη μέλη της ΕΕ ή συνδεδεμένες χώρες είτε η Ισλανδία και η Νορβηγία, που διαθέτουν πρόσβαση στο Eurodac, δύνανται επίσης να έχουν πρόσβαση στα δεδομένα όλων των υπολοίπων για σκοπούς επιβολής του νόμου.

               •Συνέπεια με τις ισχύουσες διατάξεις στον τομέα πολιτικής

               Η πρόταση συνάδει με τις πολιτικές της ΕΕ σχετικά με την πρόσβαση στη βάση δεδομένων Eurodac.

               •Συνέπεια με άλλες πολιτικές της Ένωσης

               Η πρόταση συνάδει με τις πολιτικές της ΕΕ για τον χώρο ελευθερίας, ασφάλειας και δικαιοσύνης.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η νομική βάση της παρούσας πρότασης απόφασης του Συμβουλίου είναι το άρθρο 87 παράγραφος 2 στοιχείο α), το άρθρο 88 παράγραφος 2 στοιχείο α) της Συνθήκης για τη λειτουργία της Ευρωπαϊκής Ένωσης (ΣΛΕΕ), σε συνδυασμό με το άρθρο 218 παράγραφος 6 στοιχείο α) της ΣΛΕΕ.

               •Επικουρικότητα (σε περίπτωση μη αποκλειστικής αρμοδιότητας)

               Η συμφωνία της 19ης Ιανουαρίου 2001 αποτελεί ισχύουσα διεθνή συμφωνία που συνάφθηκε μεταξύ της ΕΕ και της Ισλανδίας και της Νορβηγίας. Σύμφωνα με την αρχή της επικουρικότητας που προβλέπεται στο άρθρο 5 της ΣΕΕ, οι στόχοι του πρωτοκόλλου της εν λόγω συμφωνίας μπορούν να επιτευχθούν μόνο μέσω πρότασης της Επιτροπής σε επίπεδο ΕΕ.

               •Αναλογικότητα

                  Η πρόταση είναι σύμφωνη με την αρχή της αναλογικότητας, καθώς δεν υπερβαίνει τα αναγκαία όρια για την επίτευξη των στόχων για αποτελεσματική συμμετοχή της Ισλανδίας και της Νορβηγίας στα στοιχεία περί επιβολής του νόμου του κανονισμού (ΕΕ) αριθ. 603/2013 για το Eurodac.

               •Επιλογή της νομικής πράξης

               Σύμφωνα με το άρθρο 218 παράγραφος 6 της ΣΛΕΕ, πρέπει να εκδοθεί απόφαση του Συμβουλίου για τη σύναψη της συμφωνίας.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Διαβουλεύσεις με τα ενδιαφερόμενα μέρη

                  Πραγματοποιήθηκαν διαβουλεύσεις με το Συμβούλιο (Ομάδα «Άσυλο») σχετικά με το περιεχόμενο και την πρόοδο των διαπραγματεύσεων. Παρασχέθηκε ενημέρωση στο Ευρωπαϊκό Κοινοβούλιο (Επιτροπή LIBE).

               4.ΛΟΙΠΑ ΣΤΟΙΧΕΙΑ

               •Αναλυτική επεξήγηση των επιμέρους διατάξεων της πρότασης

                  Στην πρόταση προβλέπεται απόφαση που επιτρέπει τη σύναψη του πρωτοκόλλου μεταξύ της ΕΕ και της Ισλανδίας και της Νορβηγίας εξ ονόματος της Ευρωπαϊκής Ένωσης. Στη ΣΛΕΕ προβλέπεται ότι το Συμβούλιο εγκρίνει πρόταση της Επιτροπής για απόφαση έγκρισης της υπογραφής και σύναψης διεθνούς συμφωνίας.

                  Το πρωτόκολλο θεσπίζει την εφαρμογή του κανονισμού (ΕΕ) αριθ. 603/2013 στην Ισλανδία και τη Νορβηγία όσον αφορά την πρόσβαση στο Eurodac για σκοπούς επιβολής του νόμου. Ως εκ τούτου, επιτρέπει στις εντεταλμένες αρχές επιβολής του νόμου των λοιπών συμμετεχόντων κρατών και στην Ευρωπόλ να ζητούν αντιπαραβολή δεδομένων δακτυλικών αποτυπωμάτων με τα δεδομένα που διαβιβάζονται στο κεντρικό σύστημα Eurodac από την Ισλανδία και τη Νορβηγία. Επίσης, επιτρέπει στις εντεταλμένες αρχές επιβολής του νόμου της Ισλανδίας και της Νορβηγίας να ζητούν αντιπαραβολή δεδομένων δακτυλικών αποτυπωμάτων με τα δεδομένα που διαβιβάζονται στο κεντρικό σύστημα Eurodac από τα λοιπά συμμετέχοντα κράτη.

                  Το πρωτόκολλο εγγυάται ότι το τρέχον επίπεδο προστασίας δεδομένων προσωπικού χαρακτήρα στην ΕΕ εφαρμόζεται στην επεξεργασία των δεδομένων προσωπικού χαρακτήρα σύμφωνα με το πρωτόκολλο τόσο από τις αρχές της Ισλανδίας και της Νορβηγίας όσο και από τις αρχές των κρατών μελών. Η εν λόγω επεξεργασία δεδομένων προσωπικού χαρακτήρα θα πρέπει να υπόκειται σε επίπεδο προστασίας δεδομένων προσωπικού χαρακτήρα κατά το εθνικό τους δίκαιο, το οποίο θα πρέπει να είναι σύμφωνο με την οδηγία (EE) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου.

                  Στο πρωτόκολλο καθορίζονται οι προϋποθέσεις για την πρόσβαση στο Eurodac για σκοπούς επιβολής του νόμου από την Ισλανδία και τη Νορβηγία με πρότερη νομική και τεχνική εφαρμογή της απόφασης 2008/615/ΔΕΥ όσον αφορά τα δεδομένα σχετικά με τα δακτυλικά αποτυπώματα.

                  Στο πρωτόκολλο προβλέπεται ότι οι μηχανισμοί σχετικά με τις τροποποιήσεις που καθορίζονται στη συμφωνία της 19ης Ιανουαρίου 2001 θα πρέπει να εφαρμόζονται σε όλες τις τροποποιήσεις που αφορούν την πρόσβαση στο Eurodac για σκοπούς επιβολής του νόμου.

               2018/0419 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη σύναψη πρωτοκόλλου μεταξύ της Ευρωπαϊκής Ένωσης, της Δημοκρατίας της Ισλανδίας και του Βασιλείου της Νορβηγίας στη συμφωνία μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ισλανδία ή τη Νορβηγία αναφορικά με την πρόσβαση στο Eurodac για σκοπούς επιβολής του νόμου

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 87 παράγραφος 2 στοιχείο α), το άρθρο 88 παράγραφος 2 στοιχείο α) και το άρθρο 218 παράγραφος 6 στοιχείο α),

               Έχοντας υπόψη την πρόταση της Ευρωπαϊκής Επιτροπής,

               Έχοντας υπόψη την έγκριση του Ευρωπαϊκού Κοινοβουλίου
                  3
               ,

               Εκτιμώντας τα ακόλουθα:

               (1)Σύμφωνα με την απόφαση [XXX] της [XXX]
                  4
               , το πρωτόκολλο μεταξύ της Ευρωπαϊκής Ένωσης, της Δημοκρατίας της Ισλανδίας και του Βασιλείου της Νορβηγίας στη συμφωνία μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ισλανδία ή τη Νορβηγία αναφορικά με την πρόσβαση στο Eurodac για σκοπούς επιβολής του νόμου υπογράφηκε την [XXX], με την επιφύλαξη σύναψής του σε μεταγενέστερη ημερομηνία.

               (2)Για την υποστήριξη και ενίσχυση της αστυνομικής συνεργασίας μεταξύ των αρμόδιων αρχών των κρατών μελών και των αρχών της Νορβηγίας και της Ισλανδίας με σκοπό την πρόληψη, εξακρίβωση και διερεύνηση τρομοκρατικών εγκλημάτων και άλλων σοβαρών αξιόποινων πράξεων, απαιτείται η συμμετοχή της ΕΕ ώστε να δοθεί η δυνατότητα στη Νορβηγία και την Ισλανδία να συμμετέχουν στις πτυχές του Eurodac που σχετίζονται με την επιβολή του νόμου.

               (3)Το παρόν πρωτόκολλο θα πρέπει να εγκριθεί εξ ονόματος της Ευρωπαϊκής Ένωσης.

               (4)Δυνάμει του άρθρου 3 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά το χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, τα εν λόγω κράτη μέλη γνωστοποίησαν την επιθυμία τους να συμμετάσχουν στην έκδοση και εφαρμογή της παρούσας απόφασης.

               (5)Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτή ούτε υπόκειται στην εφαρμογή της,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το πρωτόκολλο μεταξύ της Ευρωπαϊκής Ένωσης, της Δημοκρατίας της Ισλανδίας και του Βασιλείου της Νορβηγίας στη συμφωνία μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ισλανδία ή τη Νορβηγία αναφορικά με την πρόσβαση στο Eurodac για σκοπούς επιβολής του νόμου (το «πρωτόκολλο») εγκρίνεται με την παρούσα απόφαση εξ ονόματος της Ένωσης.

               Το κείμενο του πρωτοκόλλου επισυνάπτεται στην παρούσα απόφαση.

               Άρθρο 2

               Ο Πρόεδρος του Συμβουλίου ορίζει το(τα) πρόσωπο(-α) που είναι αρμόδιο(-α) να προβεί(-ούν), εξ ονόματος της Ευρωπαϊκής Ένωσης, στην κοινοποίηση που προβλέπεται στο άρθρο 4 παράγραφος 2 του πρωτοκόλλου, προκειμένου να εκφραστεί η συναίνεση της Ευρωπαϊκής Ένωσης να δεσμευθεί από το πρωτόκολλο.

               Άρθρο 3

               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Κανονισμός (ΕΕ) αριθ. 603/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τη θέσπιση του «Eurodac» για την αντιπαραβολή δακτυλικών αποτυπωμάτων για την αποτελεσματική εφαρμογή του κανονισμού (ΕΕ) αριθ. 604/2013 για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης διεθνούς προστασίας που υποβάλλεται σε κράτος μέλος από υπήκοο τρίτης χώρας ή από απάτριδα και σχετικά με αιτήσεις της αντιπαραβολής με τα δεδομένα Eurodac που υποβάλλουν οι αρχές επιβολής του νόμου των κρατών μελών και η Ευρωπόλ για σκοπούς επιβολής του νόμου και για την τροποποίηση του κανονισμού (ΕΕ) αριθ. 1077/2011 σχετικά με την ίδρυση Ευρωπαϊκού Οργανισμού για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (αναδιατύπωση) (ΕΕ L 180 της 29.6.2013, σ. 1).

                     (2)

                        ΕΕ L 93 της 03.04.2001, σ. 40.

                     (3)

                        ΕΕ C […] της […], σ. […].

                     (4)

                        EE L […] της […], σ. […].

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.12.2018
            COM(2018) 826 final
            ΠΑΡΑΡΤΗΜΑ
            της
            Πρότασης ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            για τη σύναψη πρωτοκόλλου μεταξύ της Ευρωπαϊκής Ένωσης, της Δημοκρατίας της Ισλανδίας και του Βασιλείου της Νορβηγίας στη συμφωνία μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ισλανδία ή τη Νορβηγία αναφορικά με την πρόσβαση στο Eurodac για σκοπούς επιβολής του νόμου

               ΠΑΡΑΡΤΗΜΑ

               της

               Πρότασης ΑΠΟΦΑΣΗΣ ΤΟΥ ΣΥΜΒΟΥΛΙΟΥ

               για τη σύναψη πρωτοκόλλου μεταξύ της Ευρωπαϊκής Ένωσης, της Δημοκρατίας της Ισλανδίας και του Βασιλείου της Νορβηγίας στη συμφωνία μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ισλανδία ή τη Νορβηγία αναφορικά με την πρόσβαση στο Eurodac για σκοπούς επιβολής του νόμου

               Η ΕΥΡΩΠΑΪΚΗ ΕΝΩΣΗ

               και

               Η ΔΗΜΟΚΡΑΤΙΑ ΤΗΣ ΙΣΛΑΝΔΙΑΣ

               και

               ΤΟ ΒΑΣΙΛΕΙΟ ΤΗΣ ΝΟΡΒΗΓΙΑΣ

               εφεξής «τα μέρη»,

               (1)
                     ΛΑΜΒΑΝΟΝΤΑΣ ΥΠΟΨΗ ότι στις 19 Ιανουαρίου 2001 συνάφθηκε η συμφωνία μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ισλανδία ή τη Νορβηγία (εφεξής, η συμφωνία της 19ης Ιανουαρίου 2001)
                  1
               ,

               (2)
                     ΥΠΕΝΘΥΜΙΖΟΝΤΑΣ ότι στις 26 Ιουνίου 2013 η Ευρωπαϊκή Ένωση εξέδωσε τον κανονισμό (ΕΕ) αριθ. 603/2013 του Ευρωπαϊκού Κοινοβουλίου και του Συμβουλίου σχετικά με τη θέσπιση του «Eurodac» για την αντιπαραβολή δακτυλικών αποτυπωμάτων για την αποτελεσματική εφαρμογή του κανονισμού (ΕΕ) αριθ. 604/2013 για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης διεθνούς προστασίας που υποβάλλεται σε κράτος μέλος από υπήκοο τρίτης χώρας ή από απάτριδα και σχετικά με αιτήσεις της αντιπαραβολής με τα δεδομένα Eurodac που υποβάλλουν οι αρχές επιβολής του νόμου των κρατών μελών και η Ευρωπόλ για σκοπούς επιβολής του νόμου και για την τροποποίηση του κανονισμού (ΕΕ) αριθ. 1077/2011 σχετικά με την ίδρυση Ευρωπαϊκού Οργανισμού για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (εφεξής, ο κανονισμός (ΕΕ) αριθ. 603/2013)
                  2
               ,

               (3)
                     ΥΠΕΝΘΥΜΙΖΟΝΤΑΣ ότι οι διαδικασίες αντιπαραβολής και διαβίβασης δεδομένων για σκοπούς επιβολής του νόμου όπως προβλέπονται στον κανονισμό (ΕΕ) αριθ. 603/2013 δεν αποτελούν ανάπτυξη με βάση τις διατάξεις του Eurodac κατά την έννοια της συμφωνίας της 19ης Ιανουαρίου 2001,

               (4)
                     ΛΑΜΒΑΝΟΝΤΑΣ ΥΠΟΨΗ ότι θα πρέπει να συναφθεί πρωτόκολλο μεταξύ της Ευρωπαϊκής Ένωσης και της Δημοκρατίας της Ισλανδίας, εφεξής «Ισλανδία», και του Βασιλείου της Νορβηγίας, εφεξής «Νορβηγία», ώστε να δοθεί η δυνατότητα στην Ισλανδία και τη Νορβηγία να συμμετέχουν στις πτυχές του Eurodac που σχετίζονται με την επιβολή του νόμου και, ως εκ τούτου, να δοθεί η δυνατότητα στις εντεταλμένες αρχές επιβολής του νόμου στην Ισλανδία και τη Νορβηγία να ζητούν την αντιπαραβολή δεδομένων δακτυλικών αποτυπωμάτων που διαβιβάζονται στο κεντρικό σύστημα Eurodac από τα λοιπά συμμετέχοντα κράτη,

               (5)
                     ΛΑΜΒΑΝΟΝΤΑΣ ΥΠΟΨΗ ότι η εφαρμογή του κανονισμού (ΕΕ) αριθ. 603/2013 για σκοπούς επιβολής του νόμου στην Ισλανδία και τη Νορβηγία θα πρέπει επίσης να επιτρέπει στις εντεταλμένες αρχές επιβολής του νόμου των λοιπών συμμετεχόντων κρατών και στην Ευρωπόλ να ζητούν την αντιπαραβολή δεδομένων δακτυλικών αποτυπωμάτων που διαβιβάζονται στο κεντρικό σύστημα Eurodac από την Ισλανδία και τη Νορβηγία,

               (6)
                     ΛΑΜΒΑΝΟΝΤΑΣ ΥΠΟΨΗ ότι η επεξεργασία δεδομένων προσωπικού χαρακτήρα από τις εντεταλμένες αρχές επιβολής του νόμου των συμμετεχόντων κρατών και από την Ευρωπόλ με σκοπό την πρόληψη, εξακρίβωση και διερεύνηση τρομοκρατικών εγκλημάτων ή άλλων σοβαρών αξιόποινων πράξεων σύμφωνα με το παρόν πρωτόκολλο θα πρέπει να υπόκειται σε επίπεδο προστασίας δεδομένων προσωπικού χαρακτήρα κατά το εθνικό τους δίκαιο, το οποίο θα πρέπει να είναι σύμφωνο με την οδηγία (EE) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου

                     3

               ,

               (7)
                     ΛΑΜΒΑΝΟΝΤΑΣ ΥΠΟΨΗ ότι θα πρέπει επίσης να εφαρμόζονται οι περαιτέρω όροι που προβλέπονται στον κανονισμό (ΕΕ) αριθ. 603/2013 όσον αφορά την επεξεργασία δεδομένων προσωπικού χαρακτήρα από τις εντεταλμένες αρχές των συμμετεχόντων κρατών και από την Ευρωπόλ με σκοπό την πρόληψη, εξακρίβωση και διερεύνηση τρομοκρατικών εγκλημάτων ή άλλων σοβαρών αξιόποινων πράξεων,

               (8)
                     ΛΑΜΒΑΝΟΝΤΑΣ ΥΠΟΨΗ ότι η πρόσβαση των εντεταλμένων αρχών της Ισλανδίας και της Νορβηγίας θα πρέπει να επιτρέπεται μόνον υπό τον όρο ότι οι αντιπαραβολές με τις εθνικές βάσεις δεδομένων δακτυλικών αποτυπωμάτων του αιτούντος κράτους και με τα αυτόματα συστήματα ταυτοποίησης δακτυλικών αποτυπωμάτων όλων των άλλων συμμετεχόντων κρατών σύμφωνα με την απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος
                  4
                δεν οδήγησαν στη διαπίστωση της ταυτότητας του υποκειμένου των δεδομένων. Ο όρος αυτός προϋποθέτει ότι το αιτούν κράτος μέλος προβαίνει σε αντιπαραβολές με τα αυτόματα συστήματα ταυτοποίησης των δακτυλικών αποτυπωμάτων όλων των άλλων συμμετεχόντων κρατών, με βάση την απόφαση 2008/615/ΔΕΥ του Συμβουλίου, που είναι τεχνικώς διαθέσιμες, εκτός αν το αιτούν κράτος μέλος μπορεί να στοιχειοθετήσει ότι υπάρχουν βάσιμοι λόγοι ότι δεν θα οδηγήσουν στη διαπίστωση της ταυτότητας του υποκειμένου των δεδομένων. Τέτοιου είδους βάσιμοι λόγοι υφίστανται ιδίως όταν μια συγκεκριμένη υπόθεση δεν έχει επιχειρησιακή ή ερευνητική σύνδεση με συγκεκριμένο συμμετέχον κράτος. O όρος αυτός προϋποθέτει προηγουμένως να έχει εφαρμοσθεί νομικά και τεχνικά η απόφαση 2008/615/ΔΕΥ του Συμβουλίου από το αιτούν κράτος όσον αφορά τα δεδομένα δακτυλικών αποτυπωμάτων, δεδομένου ότι δεν θα πρέπει να επιτρέπεται η διενέργεια ελέγχου Eurodac για σκοπούς επιβολής του νόμου, εφόσον δεν έχουν προηγουμένως πραγματοποιηθεί τα προαναφερόμενα βήματα,

               (9)
                     ΛΑΜΒΑΝΟΝΤΑΣ ΥΠΟΨΗ ότι προτού πραγματοποιήσουν αναζήτηση στο Eurodac, οι εντεταλμένες αρχές της Ισλανδίας και της Νορβηγίας θα πρέπει επίσης, υπό την προϋπόθεση ότι τηρούνται οι όροι για αντιπαραβολή, να πραγματοποιούν αναζήτηση στο Σύστημα Πληροφοριών για τις Θεωρήσεις βάσει της απόφασης 2008/633/ΔΕΥ του Συμβουλίου, της 23ης Ιουνίου 2008, σχετικά με την πρόσβαση στο Σύστημα Πληροφοριών για τις Θεωρήσεις (VIS) των εντεταλμένων αρχών των κρατών μελών καθώς και της Ευρωπόλ, προς αναζήτηση δεδομένων για την πρόληψη, εξακρίβωση και διερεύνηση τρομοκρατικών εγκλημάτων και άλλων σοβαρών αξιόποινων πράξεων
                  5
               ,

               (10)
                     ΛΑΜΒΑΝΟΝΤΑΣ ΥΠΟΨΗ ότι στο σύνολο της νέας νομοθεσίας και των νέων πράξεων ή μέτρων όσον αφορά την πρόσβαση στο Eurodac για σκοπούς επιβολής του νόμου θα πρέπει να ισχύουν πανομοιότυποι μηχανισμοί για τη νέα νομοθεσία και τις νέες πράξεις ή μέτρα, όπως προβλέπεται στη συμφωνία της 19ης Ιανουαρίου 2001, συμπεριλαμβανομένου του ρόλου της μεικτής επιτροπής,

               ΣΥΜΦΩΝΟΥΝ ΤΑ ΑΚΟΛΟΥΘΑ:

               Άρθρο 1

               1.
                     Ο κανονισμός (ΕΕ) αριθ. 603/2013 εφαρμόζεται από την Ισλανδία όσον αφορά την αντιπαραβολή δεδομένων δακτυλικών αποτυπωμάτων με τα δεδομένα που αποθηκεύονται στο κεντρικό σύστημα Eurodac για σκοπούς επιβολής του νόμου και ισχύει για τις σχέσεις της με τη Νορβηγία και με τα άλλα συμμετέχοντα κράτη.

               2.
                     Ο κανονισμός (ΕΕ) αριθ. 603/2013 εφαρμόζεται από τη Νορβηγία όσον αφορά την αντιπαραβολή δεδομένων δακτυλικών αποτυπωμάτων με τα δεδομένα που αποθηκεύονται στο κεντρικό σύστημα Eurodac για σκοπούς επιβολής του νόμου και ισχύει για τις σχέσεις της με την Ισλανδία και με τα άλλα συμμετέχοντα κράτη.

               3.
                     Τα κράτη μέλη της Ευρωπαϊκής Ένωσης με εξαίρεση τη Δανία θεωρούνται συμμετέχοντα κράτη κατά την έννοια των παραγράφων 1 και 2. Εφαρμόζουν τις διατάξεις του κανονισμού (ΕΕ) αριθ. 603/2013 που αφορούν την πρόσβαση για σκοπούς επιβολής του νόμου στην Ισλανδία και στη Νορβηγία.

               4.
                     Η Δανία, η Ελβετία και το Λιχτενστάιν θεωρούνται συμμετέχοντα κράτη κατά την έννοια των παραγράφων 1 και 2 στον βαθμό που αντίστοιχες συμφωνίες με την παρούσα συμφωνία εφαρμόζονται μεταξύ των εν λόγω κρατών και της Ευρωπαϊκής Ένωσης, οι οποίες αναγνωρίζουν την Ισλανδία και τη Νορβηγία ως συμμετέχοντα κράτη.

               Άρθρο 2

               1.
                     Το παρόν πρωτόκολλο αρχίζει να ισχύει μόνο κατόπιν ενσωμάτωσης και εφαρμογής των διατάξεων της οδηγίας (ΕΕ) 2016/680 από την Ισλανδία και τη Νορβηγία στην επεξεργασία δεδομένων προσωπικού χαρακτήρα από τις εθνικές αρχές τους για τους σκοπούς που προβλέπονται στο άρθρο 1 παράγραφος 2 του κανονισμού (ΕΕ) αριθ. 603/2013.

               2.
                     Επιπλέον της παραγράφου 1, οι όροι που προβλέπονται στον κανονισμό (ΕΕ) αριθ. 603/2013 σχετικά με την επεξεργασία δεδομένων προσωπικού χαρακτήρα ισχύουν για την Ισλανδία και τη Νορβηγία όσον αφορά την επεξεργασία δεδομένων προσωπικού χαρακτήρα από τις εθνικές αρχές τους για τους σκοπούς που προβλέπονται στο άρθρο 1 παράγραφος 2 του κανονισμού (ΕΕ) αριθ. 603/2013.

               Άρθρο 3

               Οι διατάξεις της συμφωνίας της 19ης Ιανουαρίου 2001 σχετικά με τη νέα νομοθεσία και τις νέες πράξεις ή μέτρα, συμπεριλαμβανομένων των διατάξεων που αφορούν τη μεικτή επιτροπή, ισχύουν για κάθε νέα νομοθεσία και κάθε νέα πράξη ή μέτρο που σχετίζεται με την πρόσβαση στο Eurodac για σκοπούς επιβολής του νόμου.

               Άρθρο 4

               1.
                     Το παρόν πρωτόκολλο επικυρώνεται ή εγκρίνεται από τα μέρη. Τα έγγραφα επικύρωσης ή έγκρισης κατατίθενται στον Γενικό Γραμματέα του Συμβουλίου της Ευρωπαϊκής Ένωσης, ο οποίος είναι ο θεματοφύλακας του παρόντος πρωτοκόλλου.

               2.
                     Το παρόν πρωτόκολλο αρχίζει να ισχύει την πρώτη ημέρα του μήνα που έπεται της ημερομηνίας κατά την οποία ο θεματοφύλακας γνωστοποιεί στα μέρη ότι κατατέθηκε το έγγραφο επικύρωσης ή έγκρισης της Ευρωπαϊκής Ένωσης και ενός τουλάχιστον από τα λοιπά μέρη.

               3.
                     Το παρόν πρωτόκολλο δεν ισχύει για την Ισλανδία προτού η Ισλανδία ενσωματώσει τις διατάξεις του κεφαλαίου 6 της απόφασης 2008/615/ΔΕΥ του Συμβουλίου και μέχρι να ολοκληρωθούν οι διαδικασίες αξιολόγησης του κεφαλαίου 4 του παραρτήματος της απόφασης 2008/616/ΔΕΥ του Συμβουλίου σχετικά με την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος
                  6
               , όσον αφορά τα δεδομένα σχετικά με τα δακτυλικά αποτυπώματα που αφορούν την Ισλανδία.

               4.
                     Το παρόν πρωτόκολλο δεν ισχύει για τη Νορβηγία προτού η Νορβηγία ενσωματώσει τις διατάξεις του κεφαλαίου 6 της απόφασης 2008/615/ΔΕΥ του Συμβουλίου και μέχρι να ολοκληρωθούν οι διαδικασίες αξιολόγησης του κεφαλαίου 4 του παραρτήματος της απόφασης 2008/616/ΔΕΥ του Συμβουλίου όσον αφορά τα δεδομένα σχετικά με τα δακτυλικά αποτυπώματα που αφορούν τη Νορβηγία.

               Άρθρο 5

               1.
                     Έκαστο μέρος δύναται να υπαναχωρήσει από το παρόν πρωτόκολλο αποστέλλοντας έγγραφη δήλωση στον θεματοφύλακα. Η εν λόγω δήλωση παράγει αποτελέσματα έξι μήνες μετά την κατάθεσή της.

               2.
                     Το πρωτόκολλο παύει να ισχύει εάν είτε η Ευρωπαϊκή Ένωση είτε αμφότερες η Ισλανδία και η Νορβηγία υπαναχωρήσουν από αυτό.

               3.
                     Το παρόν πρωτόκολλο παύει να ισχύει για την Ισλανδία εάν η συμφωνία της 19ης Ιανουαρίου 2001 παύσει να ισχύει όσον αφορά την Ισλανδία.

               4.
                     Το παρόν πρωτόκολλο παύει να ισχύει για τη Νορβηγία εάν η συμφωνία της 19ης Ιανουαρίου 2001 παύσει να ισχύει όσον αφορά τη Νορβηγία.

               5.
                     Η υπαναχώρηση ενός μέρους από το παρόν πρωτόκολλο ή η αναστολή ή καταγγελία του πρωτοκόλλου αναφορικά με ένα μέρος δεν επηρεάζει τη συμφωνία της 19ης Ιανουαρίου 2001.

               Άρθρο 6

               Το παρόν πρωτόκολλο συντάσσεται σε ένα μόνο πρωτότυπο στην αγγλική, βουλγαρική, γαλλική, γερμανική, δανική, ελληνική, εσθονική, ισλανδική, ισπανική, ιταλική, κροατική, λετονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και νορβηγική γλώσσα, και όλα τα κείμενα είναι εξίσου αυθεντικά.

               Το πρωτότυπο κατατίθεται στον θεματοφύλακα, ο οποίος καταρτίζει ένα επικυρωμένο αντίγραφο για καθένα από τα μέρη.

               Βρυξέλλες, [...]

                     (1)

                        ΕΕ L 93 της 03.04.2001, σ. 40.

                     (2)

                        ΕΕ L 180 της 29.6.2013, σ. 1.

                     (3)

                        ΕΕ L 119 της 4.5.2016, σ. 89.

                     (4)

                        ΕΕ L 210 της 6.8.2008, σ. 1.

                     (5)

                        ΕΕ L 218 της 13.8.2008, σ. 129.

                     (6)

                        ΕΕ L 210 της 6.8.2008, σ. 12.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.12.2018
            COM(2018) 827 final
            2018/0420(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την υπογραφή, εξ ονόματος της Ευρωπαϊκής Ένωσης, πρωτοκόλλου μεταξύ της Ευρωπαϊκής Ένωσης, της Δημοκρατίας της Ισλανδίας και του Βασιλείου της Νορβηγίας στη συμφωνία μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ισλανδία ή τη Νορβηγία αναφορικά με την πρόσβαση στο Eurodac για σκοπούς επιβολής του νόμου

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Ο κανονισμός (ΕΕ) αριθ. 603/2013
                  1
                που αναδιατυπώνει τον κανονισμό αριθ. 2725/2000, της 11ης Δεκεμβρίου 2000, σχετικά με τη θέσπιση του «Eurodac» για την αντιπαραβολή δακτυλικών αποτυπωμάτων για την αποτελεσματική εφαρμογή της σύμβασης του Δουβλίνου εκδόθηκε και άρχισε να ισχύει την 19η Ιουλίου 2013. Ο κανονισμός εφαρμόζεται από την 20ή Ιουλίου 2015.

               Ο κανονισμός (ΕΕ) αριθ. 603/2013 επιτρέπει, μεταξύ άλλων, τη χορήγηση πρόσβασης στο Eurodac σε αρχές επιβολής του νόμου με σκοπό την πρόληψη, εξακρίβωση και διερεύνηση τρομοκρατικών εγκλημάτων και άλλων σοβαρών αξιόποινων πράξεων. Σκοπός είναι να επιτρέπεται στις αρχές επιβολής του νόμου να ζητούν την αντιπαραβολή δεδομένων δακτυλικών αποτυπωμάτων με δεδομένα που φυλάσσονται στην κεντρική βάση δεδομένων Eurodac προκειμένου να εξακριβώσουν την ακριβή ταυτότητα ή να λάβουν περαιτέρω πληροφορίες σχετικά με άτομο που είναι ύποπτο για τρομοκρατία ή σοβαρό έγκλημα.

               Στις 19 Ιανουαρίου 2001, συνάφθηκε η συμφωνία μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ισλανδία ή τη Νορβηγία (εφεξής, η συμφωνία της 19ης Ιανουαρίου 2001)
                  2
               .

               Η Ισλανδία και η Νορβηγία  εφαρμόζουν τα στοιχεία περί ασύλου του κανονισμού (ΕΕ) αριθ. 603/2013 δυνάμει της συμφωνίας της 19ης Ιανουαρίου 2001. Ωστόσο, η πρόσβαση στο Eurodac για σκοπούς επιβολής του νόμου δεν εμπίπτει στο πεδίο εφαρμογής της εν λόγω συμφωνίας.

               Στη σύσκεψη της 14ης Μαΐου 2014, εκπρόσωποι της Επιτροπής, της Δανίας, της Ελβετίας, του Λιχτενστάιν, της Νορβηγίας και της Ισλανδίας επιβεβαίωσαν το ενδιαφέρον τους για έναρξη διαπραγματεύσεων με την Ευρωπαϊκή Ένωση για την επέκταση των διατάξεων περί επιβολής του νόμου του κανονισμού (ΕΕ) αριθ. 603/2013 στις εν λόγω χώρες μέσω διεθνούς συμφωνίας.

               Στις 14 Δεκεμβρίου 2015, το Συμβούλιο εξουσιοδότησε την Επιτροπή να ξεκινήσει διαπραγματεύσεις για συμφωνία μεταξύ, αφενός, της Ευρωπαϊκής Ένωσης και, αφετέρου, της Ισλανδίας και της Νορβηγίας μεταξύ άλλων, σχετικά με τους όρους συμμετοχής της Ισλανδίας και της Νορβηγίας στη διαδικασία αντιπαραβολής και διαβίβασης δεδομένων για σκοπούς επιβολής του νόμου που προβλέπεται στο κεφάλαιο VI του κανονισμού (ΕΕ) αριθ. 603/2013 σχετικά με τη θέσπιση του «Eurodac» για την αντιπαραβολή δακτυλικών αποτυπωμάτων για την αποτελεσματική εφαρμογή του κανονισμού (ΕΕ) αριθ. 604/2013 για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης διεθνούς προστασίας που υποβάλλεται σε κράτος μέλος από υπήκοο τρίτης χώρας ή από απάτριδα και σχετικά με αιτήσεις της αντιπαραβολής με τα δεδομένα Eurodac που υποβάλλουν οι αρχές επιβολής του νόμου των κρατών μελών και η Ευρωπόλ για σκοπούς επιβολής του νόμου.

               Οι διαπραγματεύσεις ολοκληρώθηκαν και μονογραφήθηκε συμφωνία με τη μορφή πρωτοκόλλου στη συμφωνία της 19ης Ιανουαρίου 2001, διά της οποίας επεκτείνεται η εφαρμογή της συμφωνίας της 19ης Ιανουαρίου 2001 στην επιβολή του νόμου.

               Η επέκταση των διατάξεων περί επιβολής του νόμου του κανονισμού (ΕΕ) αριθ. 603/2013 στην Ισλανδία και τη Νορβηγία θα επιτρέψει στις αρχές επιβολής του νόμου της Ισλανδίας και της Νορβηγίας να ζητούν αντιπαραβολή δεδομένων δακτυλικών αποτυπωμάτων με τα δεδομένα που καταγράφονται από άλλα συμμετέχοντα κράτη και καταχωρίζονται στη βάση δεδομένων Eurodac προκειμένου να εξακριβώσουν την ταυτότητα ή να λάβουν περαιτέρω πληροφορίες σχετικά με άτομο που είναι ύποπτο για σοβαρό έγκλημα ή τρομοκρατία ή σχετικά με θύμα.  Από την άλλη πλευρά, η επέκταση θα επιτρέψει στις αρχές επιβολής του νόμου όλων των άλλων συμμετεχόντων κρατών, είτε άλλων κρατών μελών της ΕΕ είτε συνδεδεμένων χωρών, να ζητούν αντιπαραβολή δεδομένων δακτυλικών αποτυπωμάτων με τα δεδομένα που καταγράφονται από την Ισλανδία και τη Νορβηγία και καταχωρίζονται στη βάση δεδομένων Eurodac, για τους ίδιους σκοπούς.

               Στόχος του παρόντος πρωτοκόλλου είναι η θέσπιση νομικά δεσμευτικών δικαιωμάτων και υποχρεώσεων για τη διασφάλιση της αποτελεσματικής συμμετοχής της Ισλανδίας και της Νορβηγίας στα στοιχεία περί επιβολής του νόμου του κανονισμού (ΕΕ) αριθ. 603/2013. Στο πρωτόκολλο καθορίζεται ότι όλα τα συμμετέχοντα κράτη, είτε άλλα κράτη μέλη της ΕΕ ή συνδεδεμένες χώρες είτε η Ισλανδία και η Νορβηγία, που διαθέτουν πρόσβαση στο Eurodac, δύνανται επίσης να έχουν πρόσβαση στα δεδομένα όλων των υπολοίπων για σκοπούς επιβολής του νόμου.

               •Συνέπεια με τις ισχύουσες διατάξεις στον τομέα πολιτικής

               Η πρόταση συνάδει με τις πολιτικές της ΕΕ σχετικά με την πρόσβαση στη βάση δεδομένων Eurodac.

               •Συνέπεια με άλλες πολιτικές της Ένωσης

               Η πρόταση συνάδει με τις πολιτικές της ΕΕ για τον χώρο ελευθερίας, ασφάλειας και δικαιοσύνης.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η νομική βάση της παρούσας πρότασης απόφασης του Συμβουλίου είναι το άρθρο 87 παράγραφος 2 στοιχείο α), το άρθρο 88 παράγραφος 2 στοιχείο α) της Συνθήκης για τη λειτουργία της Ευρωπαϊκής Ένωσης (ΣΛΕΕ), σε συνδυασμό με το άρθρο 218 παράγραφος 5 της ΣΛΕΕ.

               •Επικουρικότητα (σε περίπτωση μη αποκλειστικής αρμοδιότητας)

               Η συμφωνία της 19ης Ιανουαρίου 2001 αποτελεί ισχύουσα διεθνή συμφωνία που συνάφθηκε μεταξύ της ΕΕ και της Ισλανδίας και της Νορβηγίας. Σύμφωνα με την αρχή της επικουρικότητας που προβλέπεται στο άρθρο 5 της ΣΕΕ, οι στόχοι του πρωτοκόλλου της εν λόγω συμφωνίας μπορούν να επιτευχθούν μόνο μέσω πρότασης της Επιτροπής σε επίπεδο ΕΕ.

               •Αναλογικότητα

                  Για την υποστήριξη και ενίσχυση της αστυνομικής συνεργασίας μεταξύ των αρμόδιων αρχών των κρατών μελών και των αρχών της Ισλανδίας και της Νορβηγίας με σκοπό την πρόληψη, εξακρίβωση και διερεύνηση τρομοκρατικών εγκλημάτων και άλλων σοβαρών αξιόποινων πράξεων, απαιτείται η συμμετοχή της ΕΕ ώστε να δοθεί η δυνατότητα στην Ισλανδία και τη Νορβηγία να συμμετέχουν στις πτυχές του Eurodac που σχετίζονται με την επιβολή του νόμου. Η πρόταση είναι σύμφωνη με την αρχή της αναλογικότητας, καθώς δεν υπερβαίνει τα αναγκαία όρια για την επίτευξη των στόχων για αποτελεσματική συμμετοχή της Ισλανδίας και της Νορβηγίας στα στοιχεία περί επιβολής του νόμου του κανονισμού (ΕΕ) αριθ. 603/2013 για το Eurodac.

               •Επιλογή της νομικής πράξης

               Σύμφωνα με το άρθρο 218 παράγραφος 5 της ΣΛΕΕ, πρέπει να εκδοθεί απόφαση του Συμβουλίου που να εγκρίνει την υπογραφή της συμφωνίας.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Διαβουλεύσεις με τα ενδιαφερόμενα μέρη

                  Πραγματοποιήθηκαν διαβουλεύσεις με το Συμβούλιο (Ομάδα «Άσυλο») σχετικά με το περιεχόμενο και την πρόοδο των διαπραγματεύσεων. Παρασχέθηκε ενημέρωση στο Ευρωπαϊκό Κοινοβούλιο (Επιτροπή LIBE).

               4.ΛΟΙΠΑ ΣΤΟΙΧΕΙΑ

               •Αναλυτική επεξήγηση των επιμέρους διατάξεων της πρότασης

                  Στην πρόταση προβλέπεται απόφαση που επιτρέπει την υπογραφή του πρωτοκόλλου μεταξύ της ΕΕ και της Ισλανδίας και της Νορβηγίας εξ ονόματος της Ευρωπαϊκής Ένωσης. Στη ΣΛΕΕ προβλέπεται ότι το Συμβούλιο εγκρίνει πρόταση της Επιτροπής για απόφαση έγκρισης της υπογραφής και σύναψης διεθνούς συμφωνίας.

                  Το πρωτόκολλο θεσπίζει την εφαρμογή του κανονισμού (ΕΕ) αριθ. 603/2013 στην Ισλανδία και τη Νορβηγία όσον αφορά την πρόσβαση στο Eurodac για σκοπούς επιβολής του νόμου. Ως εκ τούτου, επιτρέπει στις εντεταλμένες αρχές επιβολής του νόμου των λοιπών συμμετεχόντων κρατών και στην Ευρωπόλ να ζητούν αντιπαραβολή δεδομένων δακτυλικών αποτυπωμάτων με τα δεδομένα που διαβιβάζονται στο κεντρικό σύστημα Eurodac από την Ισλανδία και τη Νορβηγία. Επίσης, επιτρέπει στις εντεταλμένες αρχές επιβολής του νόμου της Ισλανδίας και της Νορβηγίας να ζητούν την αντιπαραβολή δεδομένων δακτυλικών αποτυπωμάτων με τα δεδομένα που διαβιβάζονται στο κεντρικό σύστημα Eurodac από τα λοιπά συμμετέχοντα κράτη.

                  Το πρωτόκολλο εγγυάται ότι το τρέχον επίπεδο προστασίας δεδομένων προσωπικού χαρακτήρα στην ΕΕ εφαρμόζεται στην επεξεργασία των δεδομένων προσωπικού χαρακτήρα σύμφωνα με το πρωτόκολλο τόσο από τις αρχές της Ισλανδίας και της Νορβηγίας όσο και από τις αρχές των κρατών μελών. Η εν λόγω επεξεργασία δεδομένων προσωπικού χαρακτήρα θα πρέπει να υπόκειται σε επίπεδο προστασίας δεδομένων προσωπικού χαρακτήρα κατά το εθνικό τους δίκαιο, το οποίο θα πρέπει να είναι σύμφωνο με την οδηγία (EE) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου.

                  Στο πρωτόκολλο καθορίζονται οι προϋποθέσεις για την πρόσβαση στο Eurodac για σκοπούς επιβολής του νόμου από την Ισλανδία και τη Νορβηγία με πρότερη νομική και τεχνική εφαρμογή της απόφασης 2008/615/ΔΕΥ όσον αφορά τα δεδομένα σχετικά με τα δακτυλικά αποτυπώματα.

                  Στο πρωτόκολλο προβλέπεται ότι οι μηχανισμοί σχετικά με τις τροποποιήσεις που καθορίζονται στη συμφωνία της 19ης Ιανουαρίου 2001 θα πρέπει να εφαρμόζονται σε όλες τις τροποποιήσεις που αφορούν την πρόσβαση στο Eurodac για σκοπούς επιβολής του νόμου.

               2018/0420 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για την υπογραφή, εξ ονόματος της Ευρωπαϊκής Ένωσης, πρωτοκόλλου μεταξύ της Ευρωπαϊκής Ένωσης, της Δημοκρατίας της Ισλανδίας και του Βασιλείου της Νορβηγίας στη συμφωνία μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ισλανδία ή τη Νορβηγία αναφορικά με την πρόσβαση στο Eurodac για σκοπούς επιβολής του νόμου

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 87 παράγραφος 2 στοιχείο α), το άρθρο 88 παράγραφος 2 στοιχείο α), σε συνδυασμό με το άρθρο 218 παράγραφος 5,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Στις 14 Δεκεμβρίου 2015, το Συμβούλιο εξουσιοδότησε την Επιτροπή να ξεκινήσει διαπραγματεύσεις με την Ισλανδία και τη Νορβηγία σχετικά με τους όρους συμμετοχής της Ισλανδίας και της Νορβηγίας στη διαδικασία αντιπαραβολής και διαβίβασης δεδομένων για σκοπούς επιβολής του νόμου που προβλέπεται στο κεφάλαιο VI του κανονισμού (ΕΕ) αριθ. 603/2013 του Ευρωπαϊκού Κοινοβουλίου και του Συμβουλίου
                  3
               .

               (2)Οι διαπραγματεύσεις ολοκληρώθηκαν και στις 21 Δεκεμβρίου 2017 μονογραφήθηκε το πρωτόκολλο στη συμφωνία της 19ης Ιανουαρίου 2001 μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ισλανδία ή τη Νορβηγία.

               (3)Το εν λόγω πρωτόκολλο θα πρέπει να υπογραφεί εξ ονόματος της Ευρωπαϊκής Ένωσης, υπό την επιφύλαξη της σύναψής του σε μεταγενέστερη ημερομηνία.

               (4)Δυνάμει του άρθρου 3 του πρωτοκόλλου για τη θέση του Ηνωμένου Βασιλείου και της Ιρλανδίας όσον αφορά το χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, τα εν λόγω κράτη μέλη γνωστοποίησαν την επιθυμία τους να συμμετάσχουν στην έκδοση και εφαρμογή της παρούσας απόφασης.

               (5)Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτή ούτε υπόκειται στην εφαρμογή της,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η υπογραφή του πρωτοκόλλου μεταξύ της Ευρωπαϊκής Ένωσης, της Δημοκρατίας της Ισλανδίας και του Βασιλείου της Νορβηγίας στη συμφωνία μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ισλανδία ή τη Νορβηγία αναφορικά με την πρόσβαση στο Eurodac για σκοπούς επιβολής του νόμου εγκρίνεται με την παρούσα απόφαση εξ ονόματος της Ευρωπαϊκής Ένωσης, υπό την επιφύλαξη της σύναψης του εν λόγω πρωτοκόλλου.

               Άρθρο 2

               Η Γενική Γραμματεία του Συμβουλίου καταρτίζει την πράξη εξουσιοδότησης του προσώπου ή των προσώπων που ορίζει ο διαπραγματευτής του πρωτοκόλλου για την υπογραφή του πρωτοκόλλου, με την επιφύλαξη της σύναψής του.

               Άρθρο 3

               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Κανονισμός (ΕΕ) αριθ. 603/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τη θέσπιση του «Eurodac» για την αντιπαραβολή δακτυλικών αποτυπωμάτων για την αποτελεσματική εφαρμογή του κανονισμού (ΕΕ) αριθ. 604/2013 για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης διεθνούς προστασίας που υποβάλλεται σε κράτος μέλος από υπήκοο τρίτης χώρας ή από απάτριδα και σχετικά με αιτήσεις της αντιπαραβολής με τα δεδομένα Eurodac που υποβάλλουν οι αρχές επιβολής του νόμου των κρατών μελών και η Ευρωπόλ για σκοπούς επιβολής του νόμου και για την τροποποίηση του κανονισμού (ΕΕ) αριθ. 1077/2011 σχετικά με την ίδρυση Ευρωπαϊκού Οργανισμού για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (αναδιατύπωση) (ΕΕ L 180 της 29.6.2013, σ. 1).

                     (2)

                        ΕΕ L 93 της 03.04.2001, σ. 40.

                     (3)

                        Κανονισμός (ΕΕ) αριθ. 603/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τη θέσπιση του «Eurodac» για την αντιπαραβολή δακτυλικών αποτυπωμάτων για την αποτελεσματική εφαρμογή του κανονισμού (ΕΕ) αριθ. 604/2013 για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης διεθνούς προστασίας που υποβάλλεται σε κράτος μέλος από υπήκοο τρίτης χώρας ή από απάτριδα και σχετικά με αιτήσεις της αντιπαραβολής με τα δεδομένα Eurodac που υποβάλλουν οι αρχές επιβολής του νόμου των κρατών μελών και η Ευρωπόλ για σκοπούς επιβολής του νόμου (ΕΕ L 180 της 29.6.2013, σ. 1).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.1.2019
            COM(2018) 862 final
            2018/0437(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την εξηκοστή δεύτερη σύνοδο της Επιτροπής για τα Ναρκωτικά όσον αφορά την καταχώριση ουσιών στα παραρτήματα της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971

               ΑΙΤΙΟΛΟΓΙΚΗ ΕΚΘΕΣΗ

               1.ΑΝΤΙΚΕIΜΕΝΟ ΤΗΣ ΠΡOΤΑΣΗΣ

               Η παρούσα πρόταση αφορά την απόφαση που καθορίζει τη θέση η οποία πρέπει να ληφθεί εξ ονόματος της Ευρωπαϊκής Ένωσης, κατά την 62η σύνοδο της Επιτροπής για τα Ναρκωτικά όσον αφορά την καταχώριση ουσιών στα παραρτήματα της ενιαίας σύμβασης των ΗΕ για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης των ΗΕ για τις ψυχοτρόπους ουσίες του 1971.

               2.ΠΛΑΙΣΙΟ ΤΗΣ ΠΡΟΤΑΣΗΣ

               2.1. Η ενιαία σύμβαση των Ηνωμένων Εθνών για τα ναρκωτικά του 1961, όπως τροποποιήθηκε από το πρωτόκολλο του 1972, και η σύμβαση των Ηνωμένων Εθνών για τις ψυχοτρόπους ουσίες του 1971

               Η ενιαία σύμβαση των Ηνωμένων Εθνών (ΗΕ) για τα ναρκωτικά του 1961, όπως τροποποιήθηκε από το πρωτόκολλο του 1972 («η σύμβαση για τα ναρκωτικά»)
                  1
               , αποσκοπεί στην καταπολέμηση της κατάχρησης ναρκωτικών μέσω συντονισμένης διεθνούς δράσης. Υπάρχουν δύο μορφές παρέμβασης και ελέγχου που εφαρμόζονται από κοινού. Πρώτον, επιδιώκεται να περιοριστεί η κατοχή, η χρήση, η εμπορία, η διανομή, η εισαγωγή, η εξαγωγή, η παρασκευή και η παραγωγή ναρκωτικών σε σκοπούς αποκλειστικά ιατρικούς ή επιστημονικούς. Δεύτερον, καταπολεμάται η παράνομη διακίνηση ναρκωτικών μέσω διεθνούς συνεργασίας ώστε να αποτρέπονται και να αποθαρρύνονται οι διακινητές ναρκωτικών.

               Η σύμβαση των ΗΕ για τις ψυχοτρόπους ουσίες του 1971 (η «σύμβαση για τις ψυχοτρόπους ουσίες»)
                  2
                καθιέρωσε ένα διεθνές σύστημα ελέγχου των ψυχοτρόπων ουσιών. Αυτό αποτέλεσε απάντηση στη διαφοροποίηση και τη διεύρυνση του φάσματος των φαρμακευτικών ουσιών που μπορούσαν να χρησιμοποιηθούν με καταχρηστικό τρόπο και εισήγαγε ελέγχους για μια σειρά συνθετικών φαρμάκων βάσει, αφενός, της πιθανότητας κατάχρησής τους και, αφετέρου, της θεραπευτικής τους αξίας.

               Όλα τα κράτη μέλη της ΕΕ είναι συμβαλλόμενα μέρη της σύμβασης για τα ναρκωτικά και της σύμβασης για τις ψυχοτρόπους ουσίες. Η Ένωση δεν είναι συμβαλλόμενο μέρος των συμβάσεων.

               2.2.Επιτροπή για τα Ναρκωτικά

               Η Επιτροπή για τα Ναρκωτικά (CND) είναι επιτροπή του Οικονομικού και Κοινωνικού Συμβουλίου των ΗΕ (ECOSOC) και τα καθήκοντα και οι εξουσίες της ορίζονται, μεταξύ άλλων, στη σύμβαση για τα ναρκωτικά και στη σύμβαση για τις ψυχοτρόπους ουσίες. Αποτελείται από 53 κράτη μέλη των ΗΕ τα οποία έχουν εκλεγεί από το ECOSOC. Επί του παρόντος 11 κράτη μέλη της ΕΕ είναι μέλη της CND με δικαίωμα ψήφου
                  3
               . Η Ένωση έχει καθεστώς παρατηρητή στη CND.

               2.3.Η προβλεπόμενη πράξη της Επιτροπής για τα Ναρκωτικά

               Η CND τροποποιεί σε τακτική βάση τον κατάλογο ουσιών που προσαρτάται στη σύμβαση για τα ναρκωτικά και στη σύμβαση για τις ψυχοτρόπους ουσίες, βάσει συστάσεων του Παγκόσμιου Οργανισμού Υγείας (ΠΟΥ) ο οποίος συμβουλεύεται την επιτροπή εμπειρογνωμόνων για την τοξικομανία.

               Στις 7 Δεκεμβρίου 2018, ο ΠΟΥ διατύπωσε σύσταση προς τον Γενικό Γραμματέα των ΗΕ
                  4
                για την προσθήκη στα παραρτήματα των συμβάσεων 10 εκ των ουσιών που υποβλήθηκαν σε κριτική εξέταση από την επιτροπή εμπειρογνωμόνων του ΠΟΥ για την τοξικομανία. Όσον αφορά τις άλλες ουσίες που υποβλήθηκαν σε εξέταση από την επιτροπή εμπειρογνωμόνων του ΠΟΥ για την τοξικομανία, δεν θα διατυπωθούν συστάσεις για την καταχώρισή τους στα παραρτήματα.

               Κατά την εξηκοστή δεύτερη σύνοδό της, που θα διεξαχθεί στη Βιέννη από τις 18 έως τις 22 Μαρτίου 2019, η CND θα λάβει αποφάσεις σχετικά με την καταχώριση των εν λόγω 10 ουσιών στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες αντίστοιχα.

               3.ΘΕΣΗ ΠΟΥ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ

               Οι αλλαγές στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες έχουν άμεσες επιπτώσεις στο πεδίο εφαρμογής του δικαίου της Ένωσης στον τομέα του ελέγχου των ναρκωτικών για όλα τα κράτη μέλη. Το άρθρο 1 παράγραφος 1 στοιχείο α) της απόφασης-πλαισίου 2004/757/ΔΕΥ του Συμβουλίου, της 25ης Οκτωβρίου 2004, για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών
                  5
                ορίζει ότι, για τους σκοπούς της απόφασης-πλαισίου, ως «ναρκωτικό» νοούνται όλες οι ουσίες τις οποίες καλύπτουν είτε η σύμβαση για τα ναρκωτικά είτε η σύμβαση για τις ψυχοτρόπους ουσίες, καθώς και όλες οι ουσίες που περιλαμβάνονται στο παράρτημα της απόφασης-πλαισίου. Επομένως, η απόφαση-πλαίσιο 2004/757/ΔΕΥ του Συμβουλίου εφαρμόζεται σε ουσίες που περιλαμβάνονται στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες. Ως εκ τούτου, τυχόν αλλαγή στα παραρτήματα που προσαρτώνται στις εν λόγω συμβάσεις επηρεάζει άμεσα τους κοινούς κανόνες της ΕΕ και μεταβάλλει την εμβέλειά τους, σύμφωνα με το άρθρο 3 παράγραφος 2 της ΣΛΕΕ. Αυτό ισχύει ανεξάρτητα από το αν η σχετική ουσία είχε ήδη υπαχθεί σε έλεγχο σε ολόκληρη την Ένωση με βάση την απόφαση 2005/387/ΔΕΥ του Συμβουλίου
                  6
               .

               Από τις 10 ουσίες που υποβλήθηκαν σε κριτική εξέταση από την επιτροπή εμπειρογνωμόνων του ΠΟΥ για την τοξικομανία και συστήνεται να καταχωριστούν, μόνο τέσσερις ουσίες, η ADB-CHMINACA
                  7
               , η CUMYL-4CN-BINACA
                  8
               , η μεθοξυακετυλοφεντανύλη και η κυκλοπροπυλοφεντανύλη
                  9
               , υπάγονται ήδη σε μέτρα ελέγχου σε ολόκληρη την Ένωση. Οι υπόλοιπες ουσίες δεν έχουν υπαχθεί ακόμη σε μέτρα ελέγχου σε ολόκληρη την Ένωση.

               Η πρόταση της Επιτροπής για το σχέδιο κοινής θέσης της ΕΕ συνιστά να υποστηριχθούν οι συστάσεις του ΠΟΥ, καθώς συνάδουν με τις επιστημονικές γνώσεις όπως έχουν σήμερα. Όσον αφορά τις νέες ψυχοδραστικές ουσίες, η προσθήκη αυτών των ουσιών στα παραρτήματα των δύο συμβάσεων υποστηρίζεται επίσης από τα στοιχεία που είναι διαθέσιμα από την ευρωπαϊκή βάση δεδομένων για τα νέα ναρκωτικά του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ).

               Είναι απαραίτητο τα κράτη μέλη να έχουν προετοιμάσει τη συνεδρίαση της CND, όταν αυτή κληθεί να αποφασίσει σχετικά με την καταχώριση ουσιών στα παραρτήματα, μέσω της υιοθέτησης κοινής θέσης στο Συμβούλιο. Η θέση αυτή, λόγω των περιορισμών που συνεπάγεται το καθεστώς παρατηρητή της Ένωσης, θα πρέπει να εκφραστεί από τα κράτη μέλη τα οποία είναι επί του παρόντος μέλη της CND, τα οποία ενεργούν από κοινού προς το συμφέρον της Ένωσης στο πλαίσιο της CND. Η Ένωση, η οποία δεν είναι συμβαλλόμενο μέρος στη σύμβαση για τα ναρκωτικά και τη σύμβαση για τις ψυχοτρόπους ουσίες, δεν έχει δικαίωμα ψήφου στη CND.

               Για τον σκοπό αυτόν, η Επιτροπή προτείνει την υιοθέτηση κοινής θέσης εξ ονόματος της Ευρωπαϊκής Ένωσης κατά την εξηκοστή δεύτερη σύνοδο της CND όσον αφορά την καταχώριση ουσιών στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες. Πρόκειται για την τρίτη φορά που η Επιτροπή υποβάλλει ανάλογο σχέδιο πρότασης για κοινή θέση της ΕΕ, κατόπιν αυτών που υιοθετήθηκαν για τις συνεδριάσεις της CND τον Μάρτιο του 2017 και του 2018
                  10
               . Το Συμβούλιο ενέκρινε τις κοινές θέσεις
                  11
               , επιτρέποντας έτσι στην ΕΕ να εκφράσει κοινή άποψη στις προηγούμενες συνεδριάσεις της CND σχετικά με τη διεθνή καταχώριση, καθώς τα κράτη μέλη που συμμετέχουν στη CND υπερψήφισαν την καταχώριση στα παραρτήματα σύμφωνα με την κοινή θέση που είχε υιοθετηθεί.

               4.ΝΟΜΙΚΗ ΒΑΣΗ

               4.1.Διαδικαστική νομική βάση

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος στη σχετική συμφωνία. Η CND είναι «όργανο που συνιστάται από δεδομένη συμφωνία» κατά την έννοια του εν λόγω άρθρου, δεδομένου ότι πρόκειται για όργανο στο οποίο έχουν ανατεθεί συγκεκριμένα καθήκοντα βάσει της σύμβασης για τα ναρκωτικά και της σύμβασης για τις ψυχοτρόπους ουσίες.

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης».
                  12

               Οι αποφάσεις καταχώρισης στα παραρτήματα οι οποίες λαμβάνονται από τη CND συνιστούν «πράξεις που παράγουν έννομα αποτελέσματα» κατά την έννοια του άρθρου 218 παράγραφος 9 της ΣΛΕΕ. Σύμφωνα με τη σύμβαση για τα ναρκωτικά και τη σύμβαση για τις ψυχοτρόπους ουσίες, οι αποφάσεις της CND καθίστανται αυτομάτως δεσμευτικές, εκτός αν ένα συμβαλλόμενο μέρος υποβάλει την απόφαση προς επανεξέταση στο ECOSOC εντός της οριζόμενης προθεσμίας
                  13
               . Οι αποφάσεις του ECOSOC επί του ζητήματος είναι οριστικές. Οι αποφάσεις καταχώρισης στα παραρτήματα οι οποίες λαμβάνονται από τη CND παράγουν επίσης έννομα αποτελέσματα στην έννομη τάξη της ΕΕ δυνάμει του ενωσιακού δικαίου, και συγκεκριμένα δυνάμει της απόφασης-πλαισίου 2004/757/ΔΕΥ του Συμβουλίου. Οι αλλαγές στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες έχουν άμεσες επιπτώσεις στο πεδίο εφαρμογής της εν λόγω ενωσιακής νομικής πράξης.

               4.2.Ουσιαστική νομική βάση

               Ο κύριος στόχος και το περιεχόμενο της προβλεπόμενης πράξης αφορούν την παράνομη εμπορία ναρκωτικών.

               Ως εκ τούτου, ουσιαστική νομική βάση της προτεινόμενης απόφασης είναι το άρθρο 83 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ), το οποίο χαρακτηρίζει την παράνομη εμπορία ναρκωτικών ως ένα από τα αδικήματα με ιδιαίτερη διασυνοριακή διάσταση και εξουσιοδοτεί το Ευρωπαϊκό Κοινοβούλιο και το Συμβούλιο να θεσπίζουν ελάχιστους κανόνες για τον ορισμό των ποινικών αδικημάτων και των κυρώσεων στον τομέα της παράνομης εμπορίας ναρκωτικών.

               4.3.Μεταβλητή γεωμετρία

               Σύμφωνα με το άρθρο 10 παράγραφος 4 του Πρωτοκόλλου (αριθ. 36) σχετικά με τις μεταβατικές διατάξεις το οποίο προσαρτάται στις Συνθήκες, το Ηνωμένο Βασίλειο κοινοποίησε ότι δεν αποδέχεται τις πλήρεις αρμοδιότητες της Επιτροπής και του Δικαστηρίου της Ευρωπαϊκής Ένωσης όσον αφορά τις πράξεις στον τομέα της αστυνομικής και δικαστικής συνεργασίας σε ποινικές υποθέσεις που εκδόθηκαν πριν από την έναρξη ισχύος της Συνθήκης της Λισαβόνας. Κατά συνέπεια, η απόφαση-πλαίσιο 2004/757/ΔΕΥ του Συμβουλίου έχει παύσει να ισχύει για το Ηνωμένο Βασίλειο από την 1η Δεκεμβρίου 2014
                  14
               .

               Δεδομένου ότι οι αποφάσεις καταχώρισης στα παραρτήματα οι οποίες λαμβάνονται από τη CND δεν επηρεάζουν τους κοινούς κανόνες στον τομέα της παράνομης εμπορίας ναρκωτικών από τους οποίους δεσμεύεται το Ηνωμένο Βασίλειο, το Ηνωμένο Βασίλειο δεν συμμετέχει στην έκδοση απόφασης του Συμβουλίου για τον καθορισμό της θέσης που πρέπει να ληφθεί εξ ονόματος της Ένωσης κατά τη λήψη των εν λόγω αποφάσεων καταχώρισης στα παραρτήματα.

               Η Δανία δεσμεύεται από την απόφαση-πλαίσιο 2004/757/ΔΕΥ του Συμβουλίου, όπως ίσχυε έως τις 22 Νοεμβρίου 2018, το άρθρο 1 της οποίας ορίζει ως «ναρκωτικά» όλες τις ουσίες τις οποίες καλύπτουν είτε η σύμβαση για τα ναρκωτικά είτε η σύμβαση για τις ψυχοτρόπους ουσίες.

               Δεδομένου ότι οι αποφάσεις καταχώρισης στα παραρτήματα οι οποίες λαμβάνονται από τη CND επηρεάζουν τους κοινούς κανόνες στον τομέα της παράνομης εμπορίας ναρκωτικών από τους οποίους δεσμεύεται η Δανία, η Δανία συμμετέχει στην έκδοση απόφασης του Συμβουλίου για τον καθορισμό της θέσης που πρέπει να ληφθεί εξ ονόματος της Ένωσης κατά τη λήψη των εν λόγω αποφάσεων καταχώρισης.

               4.4.Συμπέρασμα

               Νομική βάση της παρούσας πρότασης είναι το άρθρο 83 παράγραφος 1, σε συνδυασμό με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ).

               5.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Δεν υπάρχουν δημοσιονομικές επιπτώσεις.

               2018/0437 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την εξηκοστή δεύτερη σύνοδο της Επιτροπής για τα Ναρκωτικά όσον αφορά την καταχώριση ουσιών στα παραρτήματα της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 83 παράγραφος 1 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η ενιαία σύμβαση των Ηνωμένων Εθνών (ΗΕ) για τα ναρκωτικά του 1961, όπως τροποποιήθηκε από το πρωτόκολλο του 1972
                  15
                («η σύμβαση για τα ναρκωτικά»), άρχισε να ισχύει στις 8 Αυγούστου 1975.

               (2)Δυνάμει του άρθρου 3 της σύμβασης για τα ναρκωτικά, η Επιτροπή για τα Ναρκωτικά δύναται να αποφασίζει την προσθήκη ουσιών στα παραρτήματα της εν λόγω σύμβασης. Μπορεί να πραγματοποιεί αλλαγές στα παραρτήματα μόνο σύμφωνα με τις συστάσεις του Παγκόσμιου Οργανισμού Υγείας (ΠΟΥ), αλλά μπορεί επίσης να αποφασίζει να μην πραγματοποιεί τις αλλαγές που προτείνει ο ΠΟΥ.

               (3)Η σύμβαση των ΗΕ για τις ψυχοτρόπους ουσίες του 1971 («η σύμβαση για τις ψυχοτρόπους ουσίες»)
                  16
                άρχισε να ισχύει στις 16 Αυγούστου 1976.

               (4)Δυνάμει του άρθρου 2 της σύμβασης για τις ψυχοτρόπους ουσίες, η Επιτροπή για τα Ναρκωτικά δύναται να αποφασίζει την προσθήκη ή αφαίρεση ουσιών από τα παραρτήματα της εν λόγω σύμβασης βάσει των συστάσεων του ΠΟΥ. Διαθέτει ευρεία διακριτική ευχέρεια να λαμβάνει υπόψη οικονομικούς, κοινωνικούς, νομικούς, διοικητικούς και άλλους παράγοντες, αλλά δεν μπορεί να ενεργεί αυθαίρετα.

               (5)Οι αλλαγές στα παραρτήματα και των δύο συμβάσεων έχουν άμεσες επιπτώσεις στο πεδίο εφαρμογής του δικαίου της Ένωσης στον τομέα του ελέγχου των ναρκωτικών. Η απόφαση-πλαίσιο 2004/757/ΔΕΥ του Συμβουλίου
                  17
                εφαρμόζεται σε ουσίες που περιλαμβάνονται στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες. Ως εκ τούτου, τυχόν αλλαγή στα παραρτήματα που προσαρτώνται στις εν λόγω συμβάσεις επηρεάζει άμεσα τους κοινούς κανόνες της Ένωσης και μεταβάλλει το πεδίο εφαρμογής τους, σύμφωνα με το άρθρο 3 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ).

               (6)Η Επιτροπή για τα Ναρκωτικά θα πρέπει, κατά την εξηκοστή δεύτερη σύνοδό της η οποία θα διεξαχθεί από τις 18 έως τις 22 Μαρτίου 2019 στη Βιέννη, να εγκρίνει αποφάσεις σχετικά με την προσθήκη 10 νέων ουσιών στα παραρτήματα των συμβάσεων των ΗΕ.

               (7)Η Ένωση δεν είναι συμβαλλόμενο μέρος στις σχετικές συμβάσεις των ΗΕ. Έχει καθεστώς παρατηρητή στην Επιτροπή για τα Ναρκωτικά, στην οποία επί του παρόντος έντεκα κράτη μέλη είναι μέλη με δικαίωμα ψήφου. Ως εκ τούτου, είναι αναγκαίο το Συμβούλιο να εξουσιοδοτήσει τα κράτη μέλη να εκφράσουν τη θέση της Ένωσης σχετικά με την καταχώριση ουσιών στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες, δεδομένου ότι οι αποφάσεις σχετικά με την προσθήκη νέων ουσιών στα παραρτήματα των συμβάσεων εμπίπτουν στην αποκλειστική αρμοδιότητα της Ένωσης.

               (8)Ο ΠΟΥ διατύπωσε σύσταση για την προσθήκη πέντε νέων ουσιών στο παράρτημα I της σύμβασης για τα ναρκωτικά και πέντε νέων ουσιών στο παράρτημα II της σύμβασης για τις ψυχοτρόπους ουσίες
                  18
               .

               (9)Σύμφωνα με την αξιολόγηση της επιτροπής εμπειρογνωμόνων του ΠΟΥ για την τοξικομανία (η «επιτροπή εμπειρογνωμόνων»), η ADB-FUBINACA (χημική ονομασία: N-(1-αμινο-3,3-διμεθυλ-1-οξοβουταν-2-υλο)-1-(4-φθοροβενζυλο) -1Η-ινδαζολο-3-καρβοξαμίδιο) είναι συνθετικός αγωνιστής των υποδοχέων κανναβινοειδών που εμφανίζει αποτελέσματα παρόμοια με εκείνα της τετραϋδροκανναβινόλης (THC), η οποία είναι υπεύθυνη για τις κύριες ψυχοτρόπους επιπτώσεις της κάνναβης. Η ADB-FUBINACA δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η ADB-FUBINACA αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της ADB-FUBINACA στο παράρτημα II της σύμβασης για τις ψυχοτρόπους ουσίες.

               (10)Η ADB-FUBINACA παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας (ΕΚΠΝΤ) ως νέα ψυχοδραστική ουσία σύμφωνα με τον κανονισμό (ΕΚ) αριθ. 1920/2006 του Ευρωπαϊκού Κοινοβουλίου και του Συμβουλίου
                  19
               . Η ADB-FUBINACA έχει εντοπιστεί σε 19 κράτη μέλη και υπάγεται σε έλεγχο σε τουλάχιστον δέκα κράτη μέλη. Έχει συνδεθεί με τουλάχιστον δύο θανάτους και τέσσερις περιπτώσεις οξείας δηλητηρίασης και έχει αποτελέσει αντικείμενο καταχώρισης σχετικής με τη δημόσια υγεία στο σύστημα έγκαιρης προειδοποίησης της Ευρωπαϊκής Ένωσης.

               (11)Συνεπώς, τα κράτη μέλη θα πρέπει να λάβουν θέση υπέρ της προσθήκης της ADB-FUBINACA στο παράρτημα II της σύμβασης για τις ψυχοτρόπους ουσίες.

               (12)Σύμφωνα με την αξιολόγηση της επιτροπής εμπειρογνωμόνων, η FUB-AMB (αναφερόμενη και ως MMB-FUBINACA ή AMB-FUBINACA, χημική ονομασία: μεθυλο (2S)-2-[[1-[(4-φθοροφαινυλο)μεθυλ]ινδαζολο-3-καρβονυλ]αμινο]-3-βουτυρικός μεθυλεστέρας· μεθυλο-2-(1-(4-φθοροβενζυλ)-1H-ινδαζολο-3-καρβοξαμίδιο)-3-βουτυρικός μεθυλεστέρας) είναι συνθετικός αγωνιστής των υποδοχέων κανναβινοειδών που εμφανίζει αποτελέσματα παρόμοια με εκείνα της τετραϋδροκανναβινόλης (THC), η οποία είναι υπεύθυνη για τις κύριες ψυχοτρόπους επιπτώσεις της κάνναβης. Η FUB-AMB δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η FUB-AMB αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της FUB-AMB στο παράρτημα II της σύμβασης για τις ψυχοτρόπους ουσίες.

               (13)Η FUB-AMB παρακολουθείται από το ΕΚΠΝΤ ως νέα ψυχοδραστική ουσία σύμφωνα με τον κανονισμό (ΕΚ) αριθ. 1920/2006. Η FUB-AMB έχει εντοπιστεί σε 23 κράτη μέλη και υπάγεται σε έλεγχο σε τουλάχιστον τέσσερα κράτη μέλη. Έχει συνδεθεί με τουλάχιστον δύο θανάτους και δύο περιπτώσεις οξείας δηλητηρίασης.

               (14)Συνεπώς, τα κράτη μέλη θα πρέπει να λάβουν θέση υπέρ της προσθήκης της FUB-AMB στο παράρτημα II της σύμβασης για τις ψυχοτρόπους ουσίες.

               (15)Σύμφωνα με την αξιολόγηση της επιτροπής εμπειρογνωμόνων, η ADB-CHMINACA (χημική ονομασία: N-[(2S)-1-αμινο-3,3-διμεθυλο-1-οξοβουταν-2-υλο]-1-(κυκλοεξυλομεθυλ)ινδαζολο-3- καρβοξαμίδιο· N-(1-αμινο-3,3-διμεθυλο-1-οξοβουταν-2-υλο)-1-(κυκλοεξυλομεθυλ)-1H-ινδαζολο-3-καρβοξαμίδιο) είναι συνθετικός αγωνιστής των υποδοχέων κανναβινοειδών που εμφανίζει αποτελέσματα παρόμοια με εκείνα της THC, η οποία είναι υπεύθυνη για τις κύριες ψυχοτρόπους επιπτώσεις της κάνναβης. Η ADB-CHMINACA δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η ADB-CHMINACA αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της ADB-CHMINACA στο παράρτημα II της σύμβασης για τις ψυχοτρόπους ουσίες.

               (16)Η ADB-CHMINACA υπάγεται ήδη σε μέτρα ελέγχου σε επίπεδο Ένωσης βάσει της εκτελεστικής απόφασης (ΕΕ) 2018/747
                  20
                του Συμβουλίου.

               (17)Συνεπώς, τα κράτη μέλη θα πρέπει να λάβουν θέση υπέρ της προσθήκης της ADB-CHMINACA στο παράρτημα II της σύμβασης για τις ψυχοτρόπους ουσίες.

               (18)Σύμφωνα με την αξιολόγηση της επιτροπής εμπειρογνωμόνων, η CUMYL-4CN-BINACA (χημική ονομασία: 1-(4-κυανοβουτυλο)-N-(1-μεθυλ-1-φαινυλαιθυλ)-1H-ινδαζολo-3-καρβοξαμίδιο) είναι συνθετικός αγωνιστής των υποδοχέων κανναβινοειδών που εμφανίζει αποτελέσματα παρόμοια με εκείνα της THC, η οποία είναι υπεύθυνη για τις κύριες ψυχοτρόπους επιπτώσεις της κάνναβης. Η CUMYL-4CN-BINACA δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η CUMYL-4CN-BINACA αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της CUMYL-4CN-BINACA στο παράρτημα II της σύμβασης για τις ψυχοτρόπους ουσίες.

               (19)Η CUMYL-4CN-BINACA υπάγεται ήδη σε μέτρα ελέγχου σε επίπεδο Ένωσης βάσει της εκτελεστικής απόφασης (ΕΕ) 2018/748
                  21
                του Συμβουλίου.

               (20)Συνεπώς, τα κράτη μέλη θα πρέπει να λάβουν θέση υπέρ της προσθήκης της CUMYL-4CN-BINACA στο παράρτημα II της σύμβασης για τις ψυχοτρόπους ουσίες.

               (21)Σύμφωνα με την αξιολόγηση της επιτροπής εμπειρογνωμόνων, η κυκλοπροπυλοφεντανύλη (χημική ονομασία: N-φαινυλο-N-[1-(2-φαινυλαιθυλο)πιπεριδιν-4-υλο]κυκλοπρoπανoκαρβοξαμίδιο είναι συνθετικό οπιοειδές και είναι δομικά ανάλογη με τη φαιντανύλη, ελεγχόμενη ουσία που χρησιμοποιείται ευρέως στην ιατρική για γενική αναισθησία κατά τη διάρκεια χειρουργικών επεμβάσεων και για την αντιμετώπιση του πόνου. Δεν έχει καταγραφεί θεραπευτική χρήση της κυκλοπροπυλοφεντανύλης, ενώ η χρήση της έχει προκαλέσει θανάτους. Υπάρχουν επαρκή αποδεικτικά στοιχεία ότι η κυκλοπροπυλοφεντανύλη αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της κυκλοπροπυλοφεντανύλης στο παράρτημα I της σύμβασης για τα ναρκωτικά.

               (22)Η κυκλοπροπυλοφεντανύλη υπάγεται ήδη σε μέτρα ελέγχου σε επίπεδο Ένωσης βάσει της εκτελεστικής απόφασης (ΕΕ) 2018/1463
                  22
                του Συμβουλίου.

               (23)Συνεπώς, τα κράτη μέλη θα πρέπει να λάβουν θέση υπέρ της προσθήκης της κυκλοπροπυλοφεντανύλης στο παράρτημα I της σύμβασης για τα ναρκωτικά.

               (24)Σύμφωνα με την αξιολόγηση της επιτροπής εμπειρογνωμόνων, η μεθοξυακετυλοφεντανύλη (χημική ονομασία: 2-μεθοξυ-N-(1-φαιναιθυλοπιπεριδιν-4-υλο)-N-φαινυλακεταμίδιο) είναι συνθετικό οπιοειδές και είναι δομικά ανάλογη με τη φαιντανύλη, ελεγχόμενη ουσία που χρησιμοποιείται ευρέως στην ιατρική για γενική αναισθησία κατά τη διάρκεια χειρουργικών επεμβάσεων και για την αντιμετώπιση του πόνου. Δεν έχει καταγραφεί θεραπευτική χρήση της μεθοξυακετυλοφεντανύλης, ενώ η χρήση της έχει προκαλέσει θανάτους. Υπάρχουν επαρκή αποδεικτικά στοιχεία ότι η μεθοξυακετυλοφεντανύλη αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της μεθοξυακετυλοφεντανύλης στο παράρτημα I της σύμβασης για τα ναρκωτικά.

               (25)Η μεθοξυακετυλοφεντανύλη υπάγεται ήδη σε μέτρα ελέγχου σε επίπεδο Ένωσης βάσει της εκτελεστικής απόφασης (ΕΕ) 2018/1463 του Συμβουλίου.

               (26)Συνεπώς, τα κράτη μέλη θα πρέπει να λάβουν θέση υπέρ της προσθήκης της μεθοξυακετυλοφεντανύλης στο παράρτημα I της σύμβασης για τα ναρκωτικά.

               (27)Σύμφωνα με την αξιολόγηση της επιτροπής εμπειρογνωμόνων, η o-φθοροφεντανύλη (χημική ονομασία: N-(2-φθοροφαινυλο-N-[1-(2-φαινυλαιθυλο)-4-πιπεριδινυλο]-πρoπαναμίδιο) είναι συνθετικό οπιοειδές και είναι δομικά ανάλογη με τη φαιντανύλη, ελεγχόμενη ουσία που χρησιμοποιείται ευρέως στην ιατρική για γενική αναισθησία κατά τη διάρκεια χειρουργικών επεμβάσεων και για την αντιμετώπιση του πόνου. Δεν έχει καταγραφεί θεραπευτική χρήση της ο-φθοροφεντανύλης, ενώ η χρήση της έχει προκαλέσει θανάτους. Υπάρχουν επαρκή αποδεικτικά στοιχεία ότι η o-φθοροφεντανύλη αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της ο-φθοροφεντανύλης στο παράρτημα I της σύμβασης για τα ναρκωτικά.

               (28)Η o-φθοροφεντανύλη παρακολουθείται από το ΕΚΠΝΤ ως νέα ψυχοδραστική ουσία σύμφωνα με τον κανονισμό (ΕΚ) αριθ. 1920/2006. Η o-φθοροφεντανύλη έχει εντοπιστεί σε πέντε κράτη μέλη και υπάγεται σε έλεγχο σε τουλάχιστον τέσσερα κράτη μέλη. Έχει συνδεθεί με τουλάχιστον τέσσερις θανάτους και δύο περιπτώσεις οξείας δηλητηρίασης.

               (29)Συνεπώς, τα κράτη μέλη θα πρέπει να λάβουν θέση υπέρ της προσθήκης της ο-φθοροφεντανύλης στο παράρτημα I της σύμβασης για τα ναρκωτικά.

               (30)Σύμφωνα με την αξιολόγηση της επιτροπής εμπειρογνωμόνων, η p-φθορο-βουτυρυλοφεντανύλη (γνωστή και ως 4-φθορο-βουτυροφεντανύλη ή 4F-BF, χημική ονομασία: N-(4-φθοροφαινυλο)-N-[1-(2-φαινυλαιθυλο)πιπεριδιν-4-υλο]βουταναμίδιο) είναι συνθετικό οπιοειδές και είναι δομικά ανάλογη με τη φαιντανύλη, ελεγχόμενη ουσία που χρησιμοποιείται ευρέως στην ιατρική για γενική αναισθησία κατά τη διάρκεια χειρουργικών επεμβάσεων και για την αντιμετώπιση του πόνου. Η p-φθορο-βουτυρυλοφεντανύλη μπορεί να μετατραπεί στο ισομερές της, p-φθορο-ισοβουτυρυλοφεντανύλη, το οποίο περιλαμβάνεται στο παράρτημα I της σύμβασης για τα ναρκωτικά. Δεν έχει καταγραφεί θεραπευτική χρήση της p-φθορο-βουτυρυλοφεντανύλης, ενώ η χρήση της έχει προκαλέσει θανάτους. Υπάρχουν επαρκή αποδεικτικά στοιχεία ότι η p-φθορο-βουτυρυλοφεντανύλη αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της p-φθορο-βουτυρυλοφεντανύλης στο παράρτημα I της σύμβασης για τα ναρκωτικά.

               (31)Η p-φθορο-βουτυρυλοφεντανύλη παρακολουθείται από το ΕΚΠΝΤ ως νέα ψυχοδραστική ουσία σύμφωνα με τον κανονισμό (ΕΚ) αριθ. 1920/2006 (με την ονομασία 4-φθορο-βουτυροφεντανύλη / 4F-B). Η p-φθορο-βουτυρυλοφεντανύλη έχει εντοπιστεί σε επτά κράτη μέλη και υπάγεται σε έλεγχο σε τουλάχιστον επτά κράτη μέλη. Πωλείται ανοικτά στην αγορά. Έχει συνδεθεί με τουλάχιστον τρεις θανάτους.

               (32)Συνεπώς, τα κράτη μέλη θα πρέπει να λάβουν θέση υπέρ της προσθήκης της p-φθορο-βουτυρυλοφεντανύλης στο παράρτημα I της σύμβασης για τα ναρκωτικά.

               (33)Σύμφωνα με την αξιολόγηση της επιτροπής εμπειρογνωμόνων, η p-μεθοξυ-βουτυρυλοφεντανύλη (χημική ονομασία: N-(4-μεθοξυφαινυλο-N-[1-(2-φαινυλαιθυλο)πιπεριδιν-4-υλο]βουταναμίδιο) είναι συνθετικό οπιοειδές και είναι δομικά ανάλογη με τη φαιντανύλη, ελεγχόμενη ουσία που χρησιμοποιείται ευρέως στην ιατρική για γενική αναισθησία κατά τη διάρκεια χειρουργικών επεμβάσεων και για την αντιμετώπιση του πόνου. Δεν έχει καταγραφεί θεραπευτική χρήση της p-μεθοξυ-βουτυρυλοφεντανύλης, ενώ η χρήση της έχει προκαλέσει θανάτους. Υπάρχουν επαρκή αποδεικτικά στοιχεία ότι η p-μεθοξυ-βουτυρυλοφεντανύλη αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της p-μεθοξυ-βουτυρυλοφεντανύλης στο παράρτημα I της σύμβασης για τα ναρκωτικά.

               (34)Η p-μεθοξυ-βουτυρυλοφεντανύλη παρακολουθείται από το ΕΚΠΝΤ ως νέα ψυχοδραστική ουσία σύμφωνα με τον κανονισμό (ΕΚ) αριθ. 1920/2006 (με την ονομασία 4-μεθοξυβουτυροφεντανύλη / 4-MeO-BF). Η p-μεθοξυ-βουτυρυλοφεντανύλη έχει εντοπιστεί σε δύο κράτη μέλη και υπάγεται σε έλεγχο σε τουλάχιστον τέσσερα κράτη μέλη. Πωλείται ανοικτά στην αγορά. Έχει συνδεθεί με τουλάχιστον δύο θανάτους.

               (35)Συνεπώς, τα κράτη μέλη θα πρέπει να λάβουν θέση υπέρ της προσθήκης της p-μεθοξυ-βουτυρυλοφεντανύλης στο παράρτημα I της σύμβασης για τα ναρκωτικά.

               (36)Σύμφωνα με την αξιολόγηση της επιτροπής εμπειρογνωμόνων, η N-αιθυλονορπεντυλόνη (χημική ονομασία: 1-(2H-1,3-βενζοδιοξολ-5-υλ)-2-(αιθυλαμινο)πενταν-1-όνη) είναι συνθετική καθινόνη. Η N-αιθυλονορπεντυλόνη δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Από τις κατασχέσεις προκύπτει ότι η N-αιθυλονορπεντυλόνη είναι διαθέσιμη σε μορφή σκόνης, κρυστάλλων, καψακίων και δισκίων. Σε κάποιες περιπτώσεις το ναρκωτικό αυτό έχει πωληθεί λαθραία ως «έκσταση»/MDMA
                  23
               . Υπάρχουν επαρκή αποδεικτικά στοιχεία ότι η N-αιθυλονορπεντυλόνη αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της Ν-αιθυλονορπεντυλόνης στο παράρτημα II της σύμβασης για τις ψυχοτρόπους ουσίες.

               (37)Η N-αιθυλονορπεντυλόνη παρακολουθείται από το ΕΚΠΝΤ ως νέα ψυχοδραστική ουσία σύμφωνα με τον κανονισμό (ΕΚ) αριθ. 1920/2006 (με την ονομασία Ephylone). Η Ν-αιθυλονορπεντυλόνη έχει εντοπιστεί σε 24 κράτη μέλη και υπάγεται σε έλεγχο σε τουλάχιστον έξι κράτη μέλη. Πωλείται ανοικτά στην αγορά, καθώς και αναμεμειγμένη με MDMA, κοκαΐνη και κεταμίνη. Έχει συνδεθεί με τουλάχιστον επτά θανάτους και επτά περιπτώσεις οξείας δηλητηρίασης.

               (38)Συνεπώς, τα κράτη μέλη θα πρέπει να λάβουν θέση υπέρ της προσθήκης της Ν-αιθυλονορπεντυλόνης στο παράρτημα II της σύμβασης για τις ψυχοτρόπους ουσίες.

               (39)Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Επιτροπής για τα Ναρκωτικά, δεδομένου ότι οι αποφάσεις που αφορούν τις διαφορετικές αποφάσεις καταχώρισης στα παραρτήματα για τις 10 ουσίες θα μπορούν να επηρεάσουν με καθοριστικό τρόπο το περιεχόμενο της νομοθεσίας της Ένωσης, ιδίως δε την απόφαση-πλαίσιο 2004/757/ΔΕΥ.

               (40)Η θέση της Ένωσης πρέπει να εκφραστεί από τα κράτη μέλη που συμμετέχουν στην Επιτροπή για τα Ναρκωτικά, τα οποία ενεργούν από κοινού.

               (41)Η Δανία δεσμεύεται από την απόφαση-πλαίσιο 2004/757/ΔΕΥ και, συνεπώς, συμμετέχει στην έκδοση και στην εφαρμογή της παρούσας απόφασης.

               (42)Η Ιρλανδία δεσμεύεται από την απόφαση-πλαίσιο 2004/757/ΔΕΥ, όπως τροποποιήθηκε, και, συνεπώς, συμμετέχει στην έκδοση και στην εφαρμογή της παρούσας απόφασης.

               (43)Το Ηνωμένο Βασίλειο δεν δεσμεύεται από την απόφαση-πλαίσιο 2004/757/ΔΕΥ, όπως τροποποιήθηκε, και, ως εκ τούτου, δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης κατά την εξηκοστή δεύτερη σύνοδο της Επιτροπής για τα Ναρκωτικά, που θα διεξαχθεί από τις 18 έως τις 22 Μαρτίου 2018, όταν το όργανο αυτό κληθεί να λάβει αποφάσεις σχετικά με την προσθήκη ουσιών στα παραρτήματα της ενιαίας σύμβασης των Ηνωμένων Εθνών για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης των Ηνωμένων Εθνών για τις ψυχοτρόπους ουσίες του 1971, ορίζεται στο παράρτημα της παρούσας απόφασης.

               Άρθρο 2

               Η θέση που αναφέρεται στο άρθρο 1 εκφράζεται από τα κράτη μέλη που συμμετέχουν στην Επιτροπή για τα Ναρκωτικά, τα οποία ενεργούν από κοινού.

               Άρθρο 3

               Η παρούσα απόφαση απευθύνεται στα κράτη μέλη σύμφωνα με τις Συνθήκες.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Ηνωμένα Έθνη, σειρά Συνθηκών, τόμος 978, αριθ. 14152.

                     (2)

                        Ηνωμένα Έθνη, σειρά Συνθηκών, τόμος 1019, αριθ. 14956.

                     (3)

                        Αυστρία, Βέλγιο, Κροατία, Τσεχική Δημοκρατία, Γαλλία, Γερμανία, Ουγγαρία, Ιταλία, Κάτω Χώρες, Σλοβακία, Ισπανία.

                     (4)

                        Προφορική δήλωση στο πλαίσιο της εκ νέου συγκληθείσας 61ης συνόδου της Επιτροπής για τα Ναρκωτικά της 7ης Δεκεμβρίου 2018.

                     (5)

                        ΕΕ L 335 της 11.11.2004, σ. 8, όπως τροποποιήθηκε από την οδηγία (ΕΕ) 2017/2103 του Ευρωπαϊκού Κοινοβουλίου και του Συμβουλίου, της 15ης Νοεμβρίου 2017, για την τροποποίηση της απόφασης-πλαισίου 2004/757/ΔΕΥ του Συμβουλίου, με σκοπό να περιληφθούν στον ορισμό των ναρκωτικών νέες ψυχοδραστικές ουσίες, και για την κατάργηση της απόφασης 2005/387/ΔΕΥ του Συμβουλίου, ΕΕ L 305 της 21.11.2017, σ. 12.

                     (6)

                        Η απόφαση 2005/387/ΔΕΥ του Συμβουλίου καταργήθηκε στις 23 Νοεμβρίου 2018 με την οδηγία (ΕΕ) 2017/2103. Όλες οι ουσίες που υπάγονταν σε μέτρα ελέγχου και ποινικές κυρώσεις σύμφωνα με την απόφαση 2005/387/ΔΕΥ του Συμβουλίου κατά την ημερομηνία έκδοσης της οδηγίας (ΕΕ) 2017/2103 συμπεριλήφθηκαν σε παράρτημα της οδηγίας, το οποίο μετεξελίχθηκε στο παράρτημα της τροποποιημένης απόφασης-πλαισίου 2004/757/ΔΕΥ του Συμβουλίου. Οι ουσίες που υπάχθηκαν σε μέτρα ελέγχου και ποινικές κυρώσεις σύμφωνα με την απόφαση 2005/387/ΔΕΥ του Συμβουλίου μεταξύ του Νοεμβρίου 2017, όταν εγκρίθηκε η νέα νομοθεσία, και της 23ης Νοεμβρίου 2018, θα προστεθούν στο παράρτημα της απόφασης-πλαισίου με κατ’ εξουσιοδότηση πράξη, η οποία επί του παρόντος υπόκειται σε έλεγχο από το Ευρωπαϊκό Κοινοβούλιο και το Συμβούλιο (C (2018) 8460).

                     (7)

                        Εκτελεστική απόφαση (ΕΕ) 2018/747 του Συμβουλίου, της 14ης Μαΐου 2018, για την υπαγωγή της νέας ψυχοτρόπου ουσίας N-(1-αμινο-3,3-διμεθυλο-1-οξοβουταν-2-υλο)-1-(κυκλοεξυλομεθυλ)-1H-ινδαζολο-3- καρβοξαμίδιο (ADB-CHMINACA) σε μέτρα ελέγχου, ΕΕ L 125 της 22.5.2018, σ. 8.

                     (8)

                        Εκτελεστική απόφαση (ΕΕ) 2018/748 του Συμβουλίου, της 14ης Μαΐου 2018, για την υπαγωγή της νέας ψυχοτρόπου ουσίας 1-(4-κυανοβουτυλο)-N-(2-φαινυλοπροπαν-2-υλ)-1H-ινδαζολ-3-καρβοξαμίδιο (CUMYL-4CN-BINACA) σε μέτρα ελέγχου, ΕΕ L 125 της 22.5.2018, σ. 10.

                     (9)

                        Εκτελεστική απόφαση (ΕΕ) 2018/1463 του Συμβουλίου, της 28ης Σεπτεμβρίου 2018, για την υπαγωγή των νέων ψυχοτρόπων ουσιών N-φαινυλο-N-[1-(2-φαινυλαιθυλο)πιπεριδιν-4-υλ]κυκλοπροπανοκαρβοξαμίδιο (κυκλοπροπυλοφεντανύλη) και 2-μεθοξυ-N-φαινυλο-N-[1-(2-φαινυλαιθυλο)πιπεριδιν-4-υλ]ακεταμίδιο (μεθοξυακετυλοφεντανύλη) σε μέτρα ελέγχου, ΕΕ L 245 της 1.10.2018, σ. 9.

                     (10)

                        COM(2017) 72 final και COM(2018) 31 final.

                     (11)

                        Εγκρίθηκαν από το Συμβούλιο Γενικών Υποθέσεων στις 7 Μαρτίου 2017 και στις 27 Φεβρουαρίου 2018 αντίστοιχα.

                     (12)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, υπόθεση C-399/12, ECLI:EU:C:2014:2258, σκέψεις 61 έως 64.

                     (13)

                        Άρθρο 3 παράγραφος 7 της σύμβασης για τα ναρκωτικά· άρθρο 2 παράγραφος 7 της σύμβασης για τις ψυχοτρόπους ουσίες.

                     (14)

                        Βλ. σημείο 29 του καταλόγου πράξεων της Ένωσης που εκδόθηκαν πριν την έναρξη ισχύος της Συνθήκης της Λισαβόνας στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις οι οποίες παύουν να εφαρμόζονται στο Ηνωμένο Βασίλειο από την 1η Δεκεμβρίου 2014 σύμφωνα με τη δεύτερη πρόταση του άρθρου 10 παράγρ. 4 του Πρωτοκόλλου (αριθ. 36) σχετικά με τις μεταβατικές διατάξεις (ΕΕ C 430 της 1.12.2014, σ. 17).

                     (15)

                        Ηνωμένα Έθνη, σειρά Συνθηκών, τόμος 978, αριθ. 14152.

                     (16)

                        Ηνωμένα Έθνη, σειρά Συνθηκών, τόμος 1019, αριθ. 14956.

                     (17)

                        Απόφαση-πλαίσιο 2004/757/ΔΕΥ του Συμβουλίου, της 25ης Οκτωβρίου 2004, για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών (ΕΕ L 335 της 11.11.2004, σ. 8).

                     (18)

                        Προφορική δήλωση στο πλαίσιο της εκ νέου συγκληθείσας 61ης συνόδου της Επιτροπής για τα Ναρκωτικά της 7ης Δεκεμβρίου 2018.

                     (19)

                        Κανονισμός (ΕΚ) αριθ. 1920/2006 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με το Ευρωπαϊκό Κέντρο Παρακολούθησης Ναρκωτικών και Τοξικομανίας (ΕΕ L 376 της 27.12.2006, σ. 1).

                     (20)

                        Εκτελεστική απόφαση (ΕΕ) 2018/747 του Συμβουλίου, της 14ης Μαΐου 2018, για την υπαγωγή της νέας ψυχοτρόπου ουσίας N-(1-αμινο-3,3-διμεθυλο-1-οξοβουταν-2-υλο)-1-(κυκλοεξυλομεθυλ)-1H-ινδαζολο-3- καρβοξαμίδιο (ADB-CHMINACA) σε μέτρα ελέγχου (ΕΕ L 125 της 22.5.2018, σ. 8).

                     (21)

                        Εκτελεστική απόφαση (ΕΕ) 2018/748 του Συμβουλίου, της 14ης Μαΐου 2018, για την υπαγωγή της νέας ψυχοτρόπου ουσίας 1-(4-κυανοβουτυλο)-N-(2-φαινυλοπροπαν-2-υλ)-1H-ινδαζολ-3-καρβοξαμίδιο (CUMYL-4CN-BINACA) σε μέτρα ελέγχου, (ΕΕ L 125 της 22.5.2018, σ. 10).

                     (22)

                        Εκτελεστική απόφαση (ΕΕ) 2018/1463 του Συμβουλίου, της 28ης Σεπτεμβρίου 2018, για την υπαγωγή των νέων ψυχοτρόπων ουσιών N-φαινυλο-N-[1-(2-φαινυλαιθυλο)πιπεριδιν-4-υλ]κυκλοπροπανοκαρβοξαμίδιο (κυκλοπροπυλοφεντανύλη) και 2-μεθοξυ-N-φαινυλο-N-[1-(2-φαινυλαιθυλο)πιπεριδιν-4-υλ]ακεταμίδιο (μεθοξυακετυλοφεντανύλη) σε μέτρα ελέγχου, ΕΕ L 245 της 1.10.2018, σ. 9.

                     (23)

                        Τα αρχικά MDMA σημαίνουν 3,4-μεθυλενεδιοξυμεθαμφεταμίνη, που είναι κοινώς γνωστή ως «έκσταση».

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.1.2019
            COM(2018) 862 final
            ΠΑΡΑΡΤΗΜΑ
            στην
            Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την εξηκοστή δεύτερη σύνοδο της Επιτροπής για τα Ναρκωτικά όσον αφορά την καταχώριση ουσιών στα παραρτήματα της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971

               ΠΑΡΑΡΤΗΜΑ

               Θέση που πρέπει να ληφθεί από τα κράτη μέλη που είναι μέλη της Επιτροπής για τα Ναρκωτικά και ενεργούν από κοινού προς το συμφέρον της Ένωσης, κατά την εξηκοστή δεύτερη σύνοδο της Επιτροπής για τα Ναρκωτικά, που θα διεξαχθεί στις 18 έως 22 Μαρτίου 2018, όσον αφορά τις αλλαγές στο πεδίο εφαρμογής του ελέγχου ουσιών:

               1)Η ουσία ADB-FUBINACA πρέπει να περιληφθεί στο παράρτημα IΙ της σύμβασης για τις ψυχοτρόπους ουσίες.

               2)Η ουσία FUB-AMB πρέπει να περιληφθεί στο παράρτημα IΙ της σύμβασης για τις ψυχοτρόπους ουσίες.

               3)Η ουσία ADB-CHMINACA πρέπει να περιληφθεί στο παράρτημα IΙ της σύμβασης για τις ψυχοτρόπους ουσίες.

               4)Η ουσία CUMYL-4CN-BINACA πρέπει να περιληφθεί στο παράρτημα IΙ της σύμβασης για τις ψυχοτρόπους ουσίες.

               5)Η κυκλοπροπυλοφεντανύλη πρέπει να περιληφθεί στο παράρτημα I της σύμβασης για τα ναρκωτικά.

               6)Η μεθοξυακετυλοφεντανύλη πρέπει να περιληφθεί στο παράρτημα I της σύμβασης για τα ναρκωτικά.

               7)Η o-φθοροφεντανύλη πρέπει να περιληφθεί στο παράρτημα I της σύμβασης για τα ναρκωτικά.

               8)Η p-φθορο-βουτυρυλοφεντανύλη πρέπει να περιληφθεί στο παράρτημα I της σύμβασης για τα ναρκωτικά.

               9)Η p-μεθοξυ-βουτυροφεντανύλη πρέπει να περιληφθεί στο παράρτημα I της σύμβασης για τα ναρκωτικά.

               10)Η N-αιθυλονορπεντυλόνη πρέπει να περιληφθεί στο παράρτημα II της σύμβασης για τις ψυχοτρόπους ουσίες.